text:
Bjørt Samuelsen
Eg eiti Bjørt Samuelsen og eri fulltíðar politikari.
Heilsa, umhvørvi, grøn orka, vinna og eitt samfelagið fyri allar borgarar, eru í miðdeplinum fyri politiska virksemi mínum.
NÁTTÚRA
Náttúran verður ikki vard av føgrum orðum eina. Nýsmíðaða náttúruverndarlógin má samtykkjast skjótt, tí tað er okkara einfalda ábyrgd fyri børnum og barnbørnum okkara, at okkara ríka virksemi og liviháttur ikki stjelur framtíð teirra. Vit skulu steðga allari plastdálking, verja lívfrøðiliga margfeldið, minka útlát okkara av CO2 og í heila tikið leggja um til ein ringbúskap við endurnýtslu og avmarkaðum burturkasti. Aling, fiskivinna og øll onnur vinna, skal verða grundað á burðardygd.
HEILSA
Eitt vælvirkandi heilsuverk er hornasteinur í vælferðarsamfelagum. Tí skal tilfeingið her brúkast rætt, og øllum borgarum skal tryggjast atgongd til bestu heilsutænastur – her má ikki vera nakað A og B lið alt eftir hvar í landinum, ein býr. Vit skulu steðga ógvusliga vøkstrinum í vælferðarsjúkum við at leggja nógv størri dent á fyribyrgjandi heilsutiltøk sum sálarliga heilsu, rørslu og heilsubetri mat.
VINNA
Ein fjølbroytt, samansett og kreativ vinna er treytin fyri einum sterkum búskapi. Tí skal vinnan hava tað gott og fjálgt, og vit skulu vera fegin um at til ber at forvinna nógvan pening. Samstundis skal vinnan, sum eina sjálvfylgju taka samfelagsliga- og umhvørvisliga ábyrgd. Vit skulu framleiða nógv fleiri føroyskar matvørur, og vit skulu leggja størri dent á framleiðslu av grønmeti og øðrum búnaðarvørum. Vit skulu eggja vinnuni til at endurnýta og byggja virksemi sítt á burðardygd. Góðir útbúgvingarmøguleikar og skipanir, ið strimbra list og mentan, er sjálvur grundvøllurin undir einari skapandi vinnu.
FO FYRI ØLL
Í tí atkomuliga samfelagnum eru borgarar javnsettir, hava atgongd til somu tænastur og møguleikar at skapa sær eitt gott og virkið lív. Atkoma merkir fysiska atgongd, soleiðis, at samfelagið er innrættað til øll við serstøkum avbjóðingum, men tað merkir eisini, at eitt nú dagligt ferðasamband skal vera gott, uttan mun til um tú býrt í stórbýnum ella á leysari oyggj. Beinast má fyri allari diskriminering av borgarum, eisini ellisdiskriminering. Í einum javnsettum samfelag hava øll eisini atgongd til gott og trygt tak yvir høvdið, og tað ber til at forsyrgja sær og sínum við einari vanligari inntøku. Tí skulu vit vera munandi meira ambitiøs at loysa avbjóðingarnar við væntandi bústaði til fólk í ymiskum aldri, og at forða fyri stættarmuni.
Og tað skal vera ein viðføddur rættur hjá føroyingum at ferðast í fjalli og fjøru við neyðugum atliti og uttan at gjald.
GRØN ORKA
Munandi meira ferð skal setast á útbyggingina av grønari orku, so Føroyar gerast sjálvveitandi við orku. Vit skulu gera okkum leys av oljuni og lyfta okkara part av altjóða ábyrgdini at steðga veðurlagsbroytingunum. Grøna orkuskiftið má og skal fevna um allar borgarar, ikki bert tey, ið hava ráðini til at leggja um. Tí mugu vit gera skipanir, sum geva øllum fíggjarligan møguleika at leggja um til grøna orku, stimbra kollektiva ferðlsu og tryggja íløgur í bussar og skip, sum verða rikin við varandi orku.
FAMILJAN
Gerandisdagurin hjá barnafamiljum skal gerast lættari, og tí eiga vit at umskipa arbeiðsmarknaðin soleiðis, at familjulív og arbeiðslív hanga betur saman. Barsilsskipanin skal gerast munandi meira fleksibul, so familjur betur kunnu brúka skipanina soleiðis, sum hóskar júst teimum best. Samstundis sum barninum verður tryggjað møguleikan at vera saman við báðum foreldrum.
FO Í HEIMINUM
Eg virki eisini fyri, at Føroyar leggja munandi størri orku í uttanríkispolitikk, sum ein av fyritreytunum fyri, at Føroyar gerast sjálvstøðug tjóð, við øllum teim møguleikum og uppgávum, tað ber við sær. At gerast búskaparliga óheft og sjálvbjargin er sjálvur lykilin til at gerast eitt land, ið er javnsett við onnur lond.
ÁLIT
Undir øllum mínum politiska virksemi liggur ein grundleggjandi hugsjón um álit á egnari megi – sum eg meti vera eina fyritreyt fyri framburði, bæði hjá einstaklinginum og hjá tjóðini. Føroyar eru okkara land og okkara ábyrgd. Megin at lyfta Føroyar framá býr í Føroya fólki!
UM MEG
Havi sitið á Løgtingi fyri Tjóðveldi síðani 2008, fyrsta skiftið sum landsstýriskvinna í vinnu- og samferðslumálum. Í Løgtinginum eri eg forkvinna í Vinnunevndini, limur í Uttanlandsnevndini og í Útnorðurráðnum, og varalimur í Trivnaðarnevndini. Havi áður verið limur í Trivnaðarnevndini, Rættarnevndini og varalimur í Norðurlandaráðnum.
Eri upprunaliga útbúgvin sum matvøruverkfrøðingur og seinni sum journalistur. Eri havnakona og hálvur sandoyingur, eri gift og eigi tvey vaksin børn og ein ommuson.


c: text/html

text:
Hóast vit ikki enn hava funnið kolvetni í rakstrarverdum nøgdum undir Føroyum, hava bæði oljuvinnan og frálandsvinnan havt stóra ávirkan á føroyska vinnu- og samfelagsmenning seinastu 25 árini.
Longu í kreppuárunum í 1990-unum skaptu tær ein nýggjan dynamikk, sum samfelagið hevði fyri neyðini. Tann hepna fyrireikingin undan leitingunum eftir kolvetnum var við til at professionalisera og globalisera Føroyar.
Oljuleitingarnar hava givið okkum bæði arbeiði og nógva nýggja vitan, og altjóða frálandsvinnan er í dag ein av okkara størstu vinnum. Í hesum savni ber til at leita í meira og minni almennum keldum, sum lýsa hesa samtíðarsøguna, ella sum fara longur niður í dýpið í ávisum viðkomandi evnum.

robotstxt: allowed

filter: keep


text:
Vit kunnu hervið avdúka, at Elding hava stuðlað Esport.fo við 5x vælumtóktu Razer Naga músir, sum vinnarnir fáa.
16 lið fara at kappast ímótir hvørjum øðrum, har bert ein vinnari kann kósast! Kappingin byrjar 8 apríl, har fyrstu dystirnar verða, og heldur á fram 9 apríl, har vinnarnir skulu finnast. Finalan verður stroyma beinleiðis á okkara League of Legends síða her á esport.fo, ígjøgnum twitch. Samstundis verða 2 castarir, ið fara at kjakast meðan finalan verður.
Vit vilja samstundis bjóða øllum inná okkara TeamSpeak servara, har vit hava gjørt rúm júst til kappingina, og tit kunnu skrivað til okkara fyri at fáa tykkara egnu rúm.
TeamSpeak addressan:
ts.esport.fo
Spælt verður á EU-WEST
Tað er bert pláss fyri 5 liðum avtrat. Skrivað til okkara á facebook fyri at melda tykkum til.
League of Legends Event á Facebook


text:
Skrivar tú trygging verður eisini leitað eftir øðrum endingum av orðinum sum t.d. tryggingar og tryggingarvirksemi.
Skrivar tú ?trygging verður leitað eftir orðum sum t.d. lívstrygging og lívstryggingar.
Skrivar tú ”trygging” verður einans leitað eftir júst hesum sniðnum av orðinum.
7. juni 2020Nr. 80
Løgtingslóg um vernd av persónupplýsingum
(Dátuverndarlógin)
Samsvarandi samtykt Løgtingsins staðfestir og kunnger løgmaður hesa løgtingslóg:
Kapittul 1
Virkisøki, landøkisásetingar o.a.
Innihald og endamál
§ 1. Løgtingslógin ásetur reglur um vernd av einstaklingum í sambandi við viðgerð av persónupplýsingum, og reglur um frían flutning av persónupplýsingum.
Virkisøki
§ 2. Løgtingslógin er galdandi fyri viðgerð av persónupplýsingum:
1) um viðgerðin heilt ella lutvíst er automatisk, og
2) um persónupplýsingar eru ella verða settar í eina skrá, sjálvt um viðgerðin ikki er automatisk.
§ 3. Løgtingslógin er ikki galdandi fyri ta viðgerð av persónupplýsingum, sum einstaklingar gera til heilt persónlig endamál.
Stk. 2. Løgtingslógin er ikki galdandi fyri ta viðgerð av persónupplýsingum, sum fer fram í Løgtinginum og stovnum undir Løgtinginum.
Stk. 3. Kapitlarnir 2-7 eru ikki galdandi fyri viðgerð av persónupplýsingum við einans listarligum, bókmentaligum ella journalistiskum endamáli. Tó eru §§ 41, 42 og 47 galdandi.
Stk. 4. Kapitlarnir 2-7 eru ikki galdandi fyri viðgerð av persónupplýsingum, sum eru í kunningardátugrunnum, sum hava journalistiskt endamál, og sum einans rúma tilfari, sum frammanundan er almannakunngjørt. Hetta er treytað av, at tilfarið í kunningardátugrunninum er óbroytt í mun til almannakunngeringina. Tó eru §§ 41, 42 og 47 galdandi.
§ 4. Ásetingar um viðgerð av persónupplýsingum í aðrari lóggávu, sum geva skrásetta eina betri rættarstøðu, ganga fram um ásetingarnar í hesi løgtingslóg.
Landøkisásetingar
§ 5. Løgtingslógin er galdandi fyri viðgerð av persónupplýsingum, sum verður gjørd fyri:
1) privatan dátuábyrgdara ella dátuviðgera, sum er staðsettur í Føroyum, sama um viðgerðin fer fram í Føroyum ella ei, og
2) almennan dátuábyrgdara ella dátuviðgera, sum er staðsettur í Føroyum, og sum er undir myndugleika heimastýrisins, sama um viðgerðin fer fram í Føroyum ella ei.
Stk. 2. Løgtingslógin er galdandi fyri viðgerð av persónupplýsingum um skrásett, sum eru í Føroyum, og verður gjørd av dátuábyrgdara ella dátuviðgera, sum ikki er staðsettur í Føroyum, um viðgerðin viðvíkur:
1) útboði av vørum ella tænastum til skrásett í Føroyum, sama um gjald verður kravt frá teimum, ella
2) yvirvøku av atferðini hjá skrásettum, um teirra atferð fer fram í Føroyum.
Allýsingar
§ 6. Í hesi løgtingslóg er at skilja við:
1) Persónupplýsingar: Ein og hvør upplýsing og meting, sum er knýtt ella kann knýtast at einum ávísum likamligum persóni, t.e. tann skrásetti.
2) Viðgerð: Øll nýtsla, so sum savnan, skráseting, samkoyring, goyming, víðarigeving, avhending o.a. ella ein sameining av hesum, líkamikið um henda er automatisk ella ei.
3) Profilering: Eitt og hvørt slag av automatiskari viðgerð av persónupplýsingum, sum nýtir persónupplýsingarnar til at meta um ávís persónlig viðurskifti hjá einum ávísum persóni, fyri at greina ella meta um arbeiðsavrik, fíggjarliga støðu, heilsu, persónligar tokkar, áhugamál, álitissemi, atferð, staðseting ella rørslur hjá viðkomandi.
4) Dulnevning: Viðgerð av persónupplýsingum á ein slíkan hátt, at persónupplýsingarnar ikki longur kunnu beinast til ein ávísan skrásettan, uttan so at eyka upplýsingar verða nýttar. Tað er ein fortreyt, at slíkar eyka upplýsingar verða goymdar fyri seg og koma undir tøknilig og bygnaðarlig tiltøk, sum tryggja, at persónupplýsingarnar ikki kunnu beinast til ein eyðmerktan persón ella ein persón, sum kann eyðmerkjast.
5) Skrá: Eitt og hvørt skipað savn av persónupplýsingum, sum er atkomandi eftir ávísum eyðkennum, annaðhvørt savnið er miðsavnað, miðspjatt ella býtt sundur eftir virki ella staði.
6) Dátuábyrgdari: Ein likamligur ella løgfrøðiligur persónur, ein almennur myndugleiki, ein stovnur ella ein onnur eind, sum eina ella saman við øðrum ger av, til hvørji endamál og við hvørjum hjálpitólum persónupplýsingar kunnu viðgerast.
7) Dátuviðgeri: Ein likamligur ella løgfrøðiligur persónur, ein almennur myndugleiki, ein stovnur ella ein onnur eind, sum viðger persónupplýsingar dátuábyrgdarans vegna.
8) Triðipersónur: Ein likamligur ella løgfrøðiligur persónur, ein almennur myndugleiki, ein stovnur, felagsskapur o.s.fr., sum ikki er tann skrásetti, dátuábyrgdarin, dátuviðgerin og teir persónar undir beinleiðis myndugleika dátuábyrgdarans ella dátuviðgerans, sum hava heimild at viðgera persónupplýsingar.
9) Móttakari: Ein likamligur ella løgfrøðiligur persónur, ein almennur myndugleiki, ein stovnur ella annar, sum fær persónupplýsingar, eisini hóast hetta er triðipersónur. Almennir myndugleikar, sum móttaka persónupplýsingar í sambandi við einstakar fyrispurningar, eru ikki móttakarar. Viðgerðin hjá myndugleikunum av hesum upplýsingum skal halda galdandi dátuverndarreglur.
10) Samtykki frá skrásetta: Eitt sjálvboðið, nágreiniligt, kunnað og greitt viljaboð frá skrásetta, har skrásetti við fráboðan ella greiðari váttan játtar, at persónupplýsingar, um viðkomandi kunnu viðgerast.
11) Ílegudátur: Persónupplýsingar, sum viðvíkja arvaðum ella ognaðum íleguserkennum hjá einum persóni, sum geva eintýddar upplýsingar um lívvirki ella heilsu hjá persóninum, og sum eru tøkar eftir, at ein lívfrøðilig roynd frá viðkomandi er greinað.
12) Biometriskar dátur: Persónupplýsingar, ið sum fylgi av tekniskari viðgerð av likamligum, lívvirkisligum ella atferðarligum serkenni hjá einum persóni loyva ella vátta eina eintýdda eyðmerking av viðkomandi, t.d. andlitsmynd ella fingramerkisupplýsingar.
13) Heilsuupplýsingar: Persónupplýsingar, sum viðvíkja likamligu ella sálarligu heilsuni hjá einum persóni, her undir veitingar av heilsutænastum, og sum geva upplýsingar um heilsustøðuna hjá viðkomandi.
14) Útland: Land, sum er limur í Evropeiska Samveldinum, ES ella í Evropeiska Búskaparliga Samstarvinum, EBS.
15) Triðjaland: Land, sum ikki er limur í Evropeiska Samveldinum, ES ella Evropeiska Búskaparliga Samstarvinum, EBS.
16) Kunningarsamfelagstænasta: Ein og hvør tænasta í kunningarsamfelagnum, t.e. ein og hvør tænasta, sum vanliga verður veitt fyri gjald, og sum verður fjarvarpað elektroniskt eftir umbøn frá einum tænastumóttakara.
Kapittul 2
Meginreglur og viðgerðarreglur
Meginreglur fyri viðgerð av persónupplýsingum
§ 7. Persónupplýsingar skulu:
1) Viðgerast lógliga, rímiliga og á ein gjøgnumskygdan hátt í mun til tann skrásetta.
2) Savnast til nágreiniliga tilskilað og heimilað endamál og skulu ikki seinni viðgerast á ein hátt, sum er í ósamsvari við hesi endamál.
3) Vera nøktandi, viðkomandi og avmarkaðar til tað, sum er neyðugt til tey endamál, sum tær verða viðgjørdar til.
4) Vera rættar og nøktandi dagførdar. Øll rímilig stig skulu takast fyri at tryggja, at persónupplýsingar, sum eru rangar í mun til tey endamál, sum tær verða viðgjørdar til, verða strikaðar ella rættaðar beinanvegin.
5) Goymast soleiðis, at ikki ber til at eyðmerkja tey skrásettu í longri tíðarskeið enn neyðugt við atliti at endamálinum við viðgerðini.
6) Viðgerast á ein hátt, sum tryggjar nøktandi trygd av persónupplýsingum, undir hesum vernd ímóti óheimilaðari ella ólógligari viðgerð og ímóti missi av tilvild, fyribeining ella skaða, við nýtslu av hóskandi tøkniligum ella bygnaðarligum, herundir fysiskum, tiltøkum.
Stk. 2. Dátuábyrgdari hevur ábyrgdina av og skal kunna vísa á, at stk. 1 verður hildið.
Stk. 3. Um seinni viðgerð av persónupplýsingum einans fer fram við søguligum, hagfrøðiligum ella vísindaligum endamáli, er henda viðgerð at rokna sum verandi í samsvari við upprunaendamálið við innsavnanini, um bágin, tann einstaki hevur av hesari, má metast eigur at víkja fyri tí munandi samfelagsliga týdningi, viðgerðin hevur.
Lóglig viðgerð
§ 8. Viðgerð av persónupplýsingum er lóglig um í minsta lagi eini av hesum viðurskiftum gera seg galdandi:
1) Skrásetti hevur givið sítt samtykki til viðgerð av persónupplýsingum, til eitt ella fleiri nágreinað endamál.
2) Viðgerðin er neyðug fyri at halda eina avtalu, sum skrásetti er partur í, ella fyri at gera tað, sum eftir áheitan frá skrásetta er neyðugt, áðrenn avtalan verður inngingin.
3) Viðgerðin er neyðug fyri at halda eina rættarliga skyldu, sum áliggur dátuábyrgdaranum.
4) Viðgerðin er neyðug fyri at verja altumráðandi áhugamál hjá skrásetta ella øðrum persóni.
5) Viðgerðin er neyðug til tess at røkja samfelagsáhugamál ella uppgávur sum liggja undir almennari myndugleikaútinnan, sum dátuábyrgdaranum er áløgd.
6) Viðgerð er neyðug fyri, at dátuábyrgdarin ella ein triðipersónur kann fylgja einum heimilaðum áhugamáli, um ikki áhugamál ella grundleggjandi rættindi hjá skrásetta, sum krevja vernd av persónupplýsingum, ganga fram um.
Stk. 2. Stk. 1, nr. 6 er ikki galdandi fyri almennar myndugleikar, tá ið teir røkja sínar uppgávur.
Treytir fyri samtykki
§ 9. Er viðgerð av persónupplýsingum grundað á samtykki skal dátuábyrgdarin kunna vísa á, at tann skrásetti hevur givið samtykki til viðgerðina.
Stk. 2. Verður samtykki hjá skrásetta givið í skrivligari váttan, sum eisini viðvíkur øðrum viðurskiftum, skal fyrispurningurin um samtykki leggjast fram á ein lætt skiljandi og lætt atkomiligan hátt, á einum greiðum og einføldum máli og á ein hátt, sum týðiliga skilur seg frá hinum viðurskiftunum.
Stk. 3. Skrásetti hevur til eina og hvørja tíð rætt til at taka sítt samtykki aftur. Afturtøka av samtykki ávirkar ikki lóggildið av viðgerð, sum er grundað á samtykki áðrenn afturtøkuna.
Stk. 4. Áðrenn samtykki verður givið, skal skrásetti kunnast um, at samtykki kann verða tikið aftur. Tað skal vera eins lætt at taka samtykki aftur sum at geva tað.
Treytir fyri samtykki frá einum barni í sambandi við kunningarsamfelagstænastur
§ 10. Er viðgerð av persónupplýsingum um eitt barn í sambandi við útboð av kunningarsamfelagstænastum beinleiðis til børn grundað á samtykki, er viðgerðin bara lóglig, um barnið er í minsta lagi 13 ár.
Stk. 2. Er barnið undir 13 ár, skal samtykki verða givið ella góðkent av tí, sum hevur foreldramyndugleikan. Í slíkum førum skal dátuábyrgdarin í rímiligan mun royna at kanna, at viðkomandi, sum hevur foreldramyndugleikan, hevur givið ella góðkent samtykkið.
Viðgerð av viðkvomum persónupplýsingum
§ 11. Viðgerð av persónupplýsingum um húðarlit, ættarslag ella etniskan uppruna, politiska, átrúnaðarliga ella heimspekiliga sannføring ella yrkisfelagsligt tilknýti eins og viðgerð av ílegudátum, biometriskum dátum við tí endamáli eintýtt at eyðmerkja ein persón, heilsuupplýsingum, upplýsingum um kynslig viðurskifti, revsiverd viðurskifti ella upplýsingar um munandi sosialar trupulleikar og onnur heilt privat viðurskifti er bannað.
Stk. 2. Viðgerð av persónupplýsingum sbrt. stk. 1 er loyvd um heimild er fyri hesum í §§ 12-14 ella 18-19.
§ 12. Viðgerð av persónupplýsingum sbrt. § 11, stk. 1 er loyvd, um eitt av hesum viðurskiftum ger seg galdandi:
1) Skrásetti hevur givið nágreiniligt samtykki til viðgerð av persónupplýsingunum til eitt ella fleiri nágreinað endamál, uttan so at tað í lóg er ásett, at tað ikki kann víkjast frá banninum í § 11, stk. 1 við samtykki.
2) Viðgerðin er heimilað í lóg.
3) Viðgerðin er neyðug fyri at halda starvsrættarligar skyldur og tilskilað rættindi hjá dátuábyrgdaranum ella skrásetta.
4) Viðgerðin er neyðug fyri at verja altumráðandi áhugamál hjá skrásetta ella einum øðrum persóni í førum, tá skrásetti hvørki likamliga ella løgfrøðiliga fær givið samtykki.
5) Viðgerðin verður framd av almannagagnligum felagi ella grunni, sum ikki virkar við vinningi fyri eyga, og hvørs endamál er av politiskum, heimspekiligum, átrúnaðarligum ella yrkisfelagsligum slagi, sum liður í heimilaðum virksemi og við hóskandi trygd, og treytað av, at viðgerðin einans viðvíkur limum, fyrrverandi limum ella persónum, sum við sama endamáli javnan eru í sambandi við hesi, og at persónupplýsingarnar ikki verða víðarigivnar uttan samtykki frá tí skrásetta.
6) Viðgerðin viðvíkur persónupplýsingum, sum eyðsýnt eru almannakunngjørdar av skrásetta.
7) Viðgerðin er neyðug fyri, at rættarkrav kann sannast, gerast galdandi ella verjast.
8) Viðgerðin er neyðug fyri at fáa haldgóða fyribyrgjandi sjúkraviðgerð, læknafrøðiliga sjúkraviðgerð, sjúkrarøkt, sjúklingaviðgerð, fyri arbeiðslæknafrøði fyri at meta um arbeiðsførleikar hjá arbeiðsfólki, ella fyri veiting ella umsiting av almannarøkt ella umsiting av læknatænastum og heilsutænastum, og persónupplýsingarnar verða viðgjørdar av starvsfólkum innan heilsuverkið, sum sbrt. lóggávuni hava fingið álagt tagnarskyldu.
Stk. 2. Viðgerð av viðkvomum persónupplýsingum sbrt. § 11, stk. 1 kann eisini fara fram, um viðgerðin er neyðug til tess at røkja týðandi samfelagsáhugamál. Um henda viðgerð fer fram fyri ein privatan dátuábyrgdara, krevst loyvi frá Dátueftirlitinum. Dátueftirlitið kann áseta nærri treytir fyri viðgerðini.
Stk. 3. Avvarðandi landsstýrismaður kann í samráð við landsstýrismannin í dátuverndarmálum áseta reglur um viðgerð av persónupplýsingum nevndar í § 11, stk. 1. Hesar reglur skulu veita hóskandi trygd fyri rættindum hjá skrásetta.
Viðgerð av persónupplýsingum um revsiverd viðurskifti
§ 13. Almennir myndugleikar kunnu viðgera persónupplýsingar um revsiverd viðurskifti, sbrt. § 11, stk. 1, um tað er neyðugt fyri, at myndugleikin kann røkja sínar uppgávur.
Stk. 2. Tað er ikki loyvt almennum myndugleikum at víðarigeva persónupplýsingar um revsiverd viðurskifti. Víðarigeving kann tó fara fram, um:
1) tann skrásetti hevur givið nágreiniligt samtykki til víðarigevingina,
2) víðarigevingin skal røkja privat ella almenn áhugamál, sum greitt ganga fram um áhugamálini, sum krevja loynsemi,
3) víðarigevingin er neyðug fyri, at ein almennur myndugleiki kann útinna sítt virksemi, ella er neyðug fyri eina avgerð, sum myndugleikin skal taka, ella
4) víðarigeving er neyðug fyri, at uppgávur, sum ein persónur ella fyritøka røkja fyri tað almenna, kunnu útinnast.
Stk. 3. Privat kunnu viðgera persónupplýsingar um revsiverd viðurskifti, um tann skrásetti hevur givið nágreiniligt samtykki. Viðgerð kann eisini fara fram, um tað er neyðugt fyri at røkja sjálvsøgd heimilað áhugamál, og hesi áhugamál greitt ganga fram um fyrilitini fyri skrásetta.
Stk. 4. Tað er ikki loyvt at víðarigeva tær persónupplýsingar, sum eru nevndar í stk. 3, uttan at tann skrásetti hevur givið nágreiniligt samtykki til víðarigevingina. Víðarigeving uttan samtykki kann tó fara fram, tá ið víðarigevingin skal røkja privat ella almenn áhugamál, sum greitt ganga fram um áhugamálini, sum krevja loynsemi.
Stk. 5. Viðgerð av persónupplýsingum um revsiverd viðurskifti, sbrt. stk. 1-4, kann eisini fara fram, um treytirnar í § 12 eru loknar.
§ 14. Ein fullfíggjað skrá við revsirættarligum dómsúrskurðum er bert loyvd at gera fyri tað almenna.
Viðgerð, sum ikki krevur eyðmerking
§ 15. Um endamálini við eini viðgerð av persónupplýsingum ikki krevja ella ikki longur krevja, at tann skrásetti kann eyðmerkjast, hevur dátuábyrgdarin ikki skyldu at varðveita, útvega ella viðgera fleiri upplýsingar fyri at kunna eyðmerkja tann skrásetta bara fyri at halda hesa løgtingslóg.
Stk. 2. Kann dátuábyrgdarin í slíkum førum, sum nevnd í stk. 1, vísa á, at viðkomandi ikki fær eyðmerkt tann skrásetta, skal dátuábyrgdarin kunna tann skrásetta um hetta, um tað er gjørligt. Í slíkum førum eru §§ 26-31 ikki galdandi, uttan so at tann skrásetti fyri at útinna síni rættindi sbrt. hesum greinum veitir fleiri upplýsingar, ið gera tað møguligt at eyðmerkja viðkomandi.
Kapittul 3
Serligar viðgerðarstøður
Viðgerð av persónstalinum
§ 16. Almennir myndugleikar kunnu viðgera upplýsingar um persónstalið til eintýdda eyðmerking ella sum skránummar.
Stk. 2. Privat kunnu viðgera upplýsingar um persónstalið, tá ið:
1) viðgerðin er heimilað í lóg,
2) skrásetti hevur givið nágreiniligt samtykki,
3) treytirnar í § 12 eru loknar, ella
4) viðgerðin bert fer fram til søgulig, vísindalig ella hagfrøðilig endamál.
Stk. 3. Viðgerðin í stk. 2, nr. 1-3 fevnir ikki um víðarigeving, sum bert er loyvd, um:
1) víðarigevingin er heimilað í lóg,
2) skrásetti hevur givið nágreiniligt samtykki til víðarigevingina,
3) víðarigevingin er kravd av einum almennum myndugleika, ella
4) víðarigevingin er ein natúrligur liður í regluliga virkseminum hjá virkjum o.ø. av tílíkum slagi og er altýðandi fyri eina eintýdda eyðmerking av skrásetta.
Stk. 4. Ásetingarnar í stk. 1-3 fevna ikki um at gera persónstalið alment kent. Til tað krevst samtykki frá skrásetta.
Viðgerð av persónupplýsingum í sambandi við beinleiðis marknaðarføring
§ 17. Fyritøkur kunnu ikki, uttan at samtykki er fingið frá skrásetta, geva víðari til aðrar fyritøkur ella vegna aðrar fyritøkur brúka persónupplýsingar um skrásettta sum lið í beinleiðis marknaðarføring. § 6 í løgtingslóg um marknaðarføring er galdandi, tá samtykki skal fáast til vega.
Stk. 2. Víðarigeving og nýtsla av persónupplýsingum sbrt. stk. 1 er loyvd uttan samtykki, um talan er um almennar kundaupplýsingar, sum eru grundarlag undir flokking í kundabólkar, og um treytin fyri viðgerð av persónupplýsingum í § 8, stk. 1, nr. 6 er lokin.
Stk. 3. Viðkvæmar persónupplýsingar, sbrt. § 11, stk. 1 kunnu ikki víðarigevast ella nýtast eftir stk. 2.
Viðgerð av persónupplýsingum til søgulig, hagfrøðilig og vísindalig endamál
§ 18. Viðkvæmar persónupplýsingar, sbrt. § 11, stk. 1, kunnu viðgerast, um viðgerðin er neyðug til søgulig, hagfrøðilig ella vísindalig endamál, og bágin, tann einstaki hevur av viðgerðini, má metast at skula víkja fyri tí munandi samfelagsliga týdningi, viðgerðin hevur.
Stk. 2. Tær í stk. 1 nevndu persónupplýsingar kunnu ikki seinni viðgerast til annað endamál. Somuleiðis er við øðrum persónupplýsingum, sum bert verða viðgjørdar til søgulig, hagfrøðilig ella vísindalig endamál.
Stk. 3. Víðarigeving av persónupplýsingum, fevndar av stk. 1 og 2, til triðjapersón, krevur loyvi frá Dátueftirlitinum frammanundan. Dátueftirlitið kann áseta treytir fyri víðarigevingini.
Rættarkunningarskipanir
§ 19. Viðkvæmar persónupplýsingar, sbrt. § 11, stk. 1, kunnu viðgerast í rættarkunningarskipanum, sum hava alstóran samfelagsligan týdning, um viðgerðin er neyðug fyri at røkja skipaninar.
Stk. 2. Tær í stk. 1 nevndu persónupplýsingar kunnu ikki seinni viðgerast til annað endamál. Somuleiðis er við øðrum persónupplýsingum, sum bert verða viðgjørdar til tess at røkja rættarkunningarskipanir.
Stk. 3. Landsstýrismaðurin kann áseta nærri reglur um treytir fyri tær viðgerðir, sum eru nevndar í stk. 1. Sama er galdandi fyri tær persónupplýsingar, sum eru fevndar av § 8, og sum bert verða viðgjørdar í sambandi við røkt av rættarkunningarskipanum.
Goymsla av upplýsingum
§ 20. Persónupplýsingar fevndar av løgtingslógini kunnu flytast til goymslu í skjalasavni sbrt. løgtingslóg um skjalasøvn.
Kapittul 4
Rættindi hjá skrásetta
Gjøgnumskygd kunning, fráboðanir og nærri reglur um útinnan av rættindunum hjá skrásetta
§ 21. Dátuábyrgdarin skal tryggja, at allar upplýsingar um viðgerð av persónupplýsingum, sum verða latnar skrásetta eftir løgtingslógini, verða latnar á ein stuttorðaðan, gjøgnumskygdan, lætt skilligan og lætt atkomiligan hátt.
Stk. 2. Dátuábyrgdarin skal gera tað ómakaleyst hjá skrásetta at brúka rættindi í §§ 26-36 og kann ikki nokta umbøn frá skrásetta, uttan so at dátuábyrgdarin vísir á, at tað ikki ber til at eyðmerkja skrásetta, sbr. § 15, stk. 2.
Stk. 3. Dátuábyrgdarin skal uttan óneyðugt drál og í seinasta lagi 4 vikur eftir, at umbøn er móttikin, kunna skrásetta um øll tiltøk, sum verða sett í verk í sambandi við umbønina. Um serstøk viðurskifti so sum nøgd og torgreidni gera, at tað er ógjørligt at svara umbønini innan 4 vikur, kann tíðarskeiðið leingjast við 8 vikum. Dátuábyrgdarin skal tá í einum fyribilssvari innan 4 vikur eftir, at umbønin er móttikin, greiða frá orsøkini til seinkanina, og nær roknast kann við endaligum svari.
Stk. 4. Setur dátuábyrgdarin ikki tiltøk í verk í sambandi við umbøn frá skrásetta, skal dátuábyrgdarin alt fyri eitt og í seinasta lagi 4 vikur eftir, at umbønin er móttikin, kunna skrásetta um orsøkina og um møguleikan at kæra til Dátueftirlitið.
Stk. 5. Upplýsingar, sum verða latnar skrásetta sbrt. §§ 23 og 24 og fráboðanir o.a., sum verða settar í verk sbrt. §§ 26-36 og 48 eru ókeypis. Er umbøn frá skrásetta greitt ógrundað ella órímilig, kann dátuábyrgdarin annaðhvørt krevja eitt hóskandi gjald ella nokta at eftirlíka umbønini. Dátuábyrgdarin ber próvbyrðuna fyri, at umbønin er greitt ógrundað ella órímilig.
§ 22. Um umbøn frá skrásetta verður latin elektroniskt, skulu upplýsingarnar so vítt møguligt latast elektroniskt, uttan so at skrásetti biður um annað.
Stk. 2. Upplýsingar kunnu gevast munnliga, um skrásetti biður um tað, treytað av, at hann skjalprógvar sín samleika. Er rímiligur ivi um samleikan hjá persóni, sum setur fram umbøn, kann dátuábyrgdarin biðja um fleiri upplýsingar fyri at staðfesta samleikan hjá viðkomandi.
Kunningarskylda tá persónupplýsingar verða savnaðar frá skrásetta
§ 23. Tá persónupplýsingar verða savnaðar frá skrásetta, skal dátuábyrgdarin av sínum eintingum siga skrásetta frá:
1) navni og samskiftisupplýsingum dátuábyrgdarans og møguligum umboðsfólkum,
2) samskiftisupplýsingum hjá dátuverndarfólki,
3) endamálinum við viðgerðini, og heimildini fyri hesari,
4) heimilaðu áhugamálunum, sum dátuábyrgdarin ella ein triðipersónur fylgir, um viðgerðin er grundað á § 8, stk. 1, nr. 6,
5) móttakarum ella bólkum av móttakarum av persónupplýsingunum, og
6) at dátuábyrgdarin ætlar at flyta persónupplýsingarnar til eitt útland, eitt triðjaland ella ein millumtjóðafelagsskap, og um landsstýrismaðurin hevur tikið avgerð um nøktandi verndarstøði. Er talan um flutning sbrt. §§ 61-64 skal dátuábyrgdarin vísa á grundarlagið fyri flutninginum.
Stk. 2. Um tað er neyðugt fyri at tryggja skrásetta eina rímiliga og gjøgnumskygda viðgerð skal dátuábyrgdarin eisini siga skrásetta frá:
1) tíðarskeiðnum persónupplýsingarnar verða goymdar ella, um hetta ikki er gjørligt, teimum fortreytum, sum nýttar verða at áseta hetta tíðarskeið,
2) rættindum í kapitli 4,
3) rættinum at taka samtykki aftur, um viðgerðin er grundað á samtykki,
4) rættinum at kæra til Dátueftirlitið,
5) um skrásetti hevur upplýsingarskyldu sbrt. lóg ella avtalu, ella um hetta er krav, sum skal vera lokið fyri at innganga avtalu, og um møguligar avleiðingar um upplýsingar ikki verða givnar, og
6) at automatiskar avgerðir verða tiknar, og í minsta lagi væntaðu avleiðingunum fyri skrásetta.
Stk. 3. Ætlar dátuábyrgdarin seinni at viðgera persónupplýsingarnar til annað endamál enn tað, tær eru savnaðar til, letur dátuábyrgdarin skrásetta upplýsingar um hetta og aðrar viðkomandi upplýsingar, sbr. stk. 2, áðrenn seinna viðgerðin fer fram.
Stk. 4. Stk. 1-3 eru ikki galdandi, um tann skrásetti frammanundan kennir hesar upplýsingar.
Kunningarskylda tá persónupplýsingar verða savnaðar frá øðrum enn skrásetta
§ 24. Tá persónupplýsingarnar verða savnaðar frá øðrum enn skrásetta sjálvum, skal dátuábyrgdarin av sínum eintingum siga skrásetta frá:
1) navni og samskiftisupplýsingum dátuábyrgdarans og møguligum umboðsfólkum,
2) samskiftisupplýsingum hjá dátuverndarfólki,
3) endamálinum við viðgerðini og heimildini fyri hesari,
4) sløgum av persónupplýsingum,
5) móttakarum ella bólkum av móttakarum av persónupplýsingunum, og
6) um dátuábyrgdarin ætlar at flyta persónupplýsingarnar til eitt útland, eitt triðjaland ella ein millumtjóðafelagsskap, og um landsstýrismaðurin hevur tikið avgerð um nøktandi verndarstøði. Er talan er um flutning sbrt. §§ 61-64 skal dátuábyrgdarin vísa á grundarlagið fyri flutninginum.
Stk. 2. Um tað er neyðugt fyri at tryggja skrásetta eina rímiliga og gjøgnumskygda viðgerð, skal dátuábyrgdarin eisini siga skrásetta frá:
1) tíðarskeiðnum persónupplýsingarnar verða goymdar ella, um hetta ikki er gjørligt, teimum fortreytum, sum nýttar verða at áseta hetta tíðarskeið,
2) heimilaðu áhugamálunum, sum dátuábyrgdarin ella ein triðipersónur fylgir, um viðgerðin er grundað á § 8, stk. 1, nr. 6,
3) rættindum í kapitli 4,
4) rættinum at taka samtykki aftur, um viðgerðin er grundað á samtykki,
5) rættinum at kæra til Dátueftirlitið,
6) hvaðani persónupplýsingarnar stava, og
7) at automatiskar avgerðir verða tiknar, og í minsta lagi væntaðu avleiðingunum fyri skrásetta.
Stk. 3. Ætlar dátuábyrgdarin seinni at viðgera persónupplýsingarnar til annað endamál enn tað, tær eru savnaðar til, letur dátuábyrgdarin skrásetta upplýsingar um hetta og aðrar viðkomandi upplýsingar, sbr. stk. 2, áðrenn seinna viðgerðin fer fram.
§ 25. Dátuábyrgdarin skal geva skrásetta upplýsingarnar í § 24, stk. 1 og 2:
1) innan eina hóskandi freist eftir, at persónupplýsingarnar eru savnaðar, tó í seinasta lagi áðrenn 4 vikur eru gingnar,
2) í seinasta lagi fyrstu ferð samskift verður við skrásetta, ella
3) í seinasta lagi fyrstu ferð, persónupplýsingarnar verða givnar víðari.
Stk. 2. Kunningarskyldan í § 24 er ikki galdandi:
1) um tann skrásetti longu kennir upplýsingarnar,
2) um tað er ógjørligt ella órímiliga torført at halda skylduna,
3) um tað er ómøguligt ella í sera stóran mun vil forða fyri, at endamálið við viðgerðini verður rokkið,
4) um savnan og víðarigeving er heimilað í lóggávu, sum dátuábyrgdarin er fevndur av, ella
5) um persónupplýsingarnar skulu verða verandi í trúnaði sbrt. lógarásettari tagnarskyldu.
Stk. 3. Í teimum førum, sum eru nevnd í stk. 2, nr. 2 og 3 skal dátuábyrgdarin seta hóskandi tiltøk í verk fyri at verja rættindini hjá skrásetta, her undir við at gera upplýsingarnar alment atkomuligar.
Innlitsrætturin hjá skrásetta
§ 26. Krevur skrásetti innlit, skal dátuábyrgdarin upplýsa um persónupplýsingar verða viðgjørdar og geva skrásetta atgongd til persónupplýsingarnar. Dátuábyrgdarin skal eisini geva skrásetta upplýsingar um:
1) endamálið við viðgerðini,
2) sløg av persónupplýsingum,
3) móttakarar ella bólkar av móttakarum, sum persónupplýsingarnar eru ella verða givnar víðari til, serliga móttakarar í útlondum, í triðjalondum ella millumtjóðafelagsskapum,
4) hvussu leingi persónupplýsingarnar verða goymdar ella, um hetta ikki er møguligt, tær fortreytir, sum nýttar verða at áseta hetta tíðarskeið,
5) rættin at biðja dátuábyrgdaran um rætting í ella striking av persónupplýsingum, viðgerðaravmarking ella at mótmæla viðgerðini,
6) rættinum at kæra til Dátueftirlitið,
7) tøkar upplýsingar um, hvaðani persónupplýsingarnar stava, um tær ikki eru savnaðar hjá skrásetta, og
8) at automatiskar avgerðir verða tiknar, og í minsta lagi væntaðu avleiðingarnar fyri skrásetta.
Stk. 2. Verða persónupplýsingarnar fluttar til eitt triðjaland ella ein millumtjóðafelagsskap sbrt. §§ 61-64 skal dátuábyrgdarin vísa á grundarlagið fyri flutninginum.
Stk. 3. Dátuábyrgdarin útflýggjar eitt avrit av persónupplýsingunum, sum verða viðgjørdar. Biður tann skrásetti um fleiri avrit, kann dátuábyrgdarin krevja eitt hóskandi gjald.
Rætturin til rætting
§ 27. Dátuábyrgdarin skal av sínum eintingum ella eftir áheitan frá skrásetta uttan óneyðugt drál rætta persónupplýsingar, sum eru rangar.
Stk. 2. Tann skrásetti hevur rætt til at krevja ófullfíggjaðar persónupplýsingar fullfíggjaðar, t.d. við at leggja fram eina ískoytisváttan.
Rætturin til striking
§ 28. Dátuábyrgdarin skal av sínum eintingum ella eftir áheitan frá skrásetta uttan óneyðugt drál strika persónupplýsingar tá:
1) persónupplýsingarnar ikki longur eru neyðugar at náa tí endamáli, sum tær vórðu savnaðar ella viðgjørdar til,
2) skrásetti tekur samtykkið aftur, sum er heimild fyri viðgerðini, og eingin onnur heimild er fyri viðgerðini,
3) skrásetti mótmælir viðgerðini, og treytirnar í §§ 32 ella 33 eru loknar,
4) persónupplýsingarnar eru viðgjørdar ólógliga,
5) persónupplýsingarnar skulu strikast fyri at halda eina rættarskyldu, sum áliggur dátuábyrgdaranum, ella
6) persónupplýsingarnar eru savnaðar í sambandi við útboð av kunningarsamfelagstænastum, sbr. § 10, stk. 1.
Stk. 2. Hevur dátuábyrgdarin almannakunngjørt persónupplýsingar, sum sbrt. stk. 1 skulu strikast, skal dátuábyrgdarin seta hóskandi tiltøk í verk fyri at boða dátuábyrgdarum, sum viðgera persónupplýsingarnar, frá, at skrásetti hevur biðið hesar dátuábyrgdarar um at strika allar leinkjur til, avrit ella endurgevingar av viðkomandi persónupplýsingum.
Stk. 3. Stk. 1 og 2 eru ikki galdandi um viðgerðin er neyðug:
1) fyri at brúka rættin til framsøgufrælsi og kunningarfrælsi,
2) fyri at halda eina rættarliga skyldu, sum áliggur dátuábyrgdaranum, fyri at røkja samfelagsáhugamál ella uppgávur, sum liggja undir almennari myndugleikaútinnan, sum dátuábyrgdaranum er áløgd,
3) til savnsendamál, søgulig, hagfrøðilig ella vísindalig endamál í tann mun striking sannlíkt vil gera tað ómøguligt ella í sera stóran mun vil forða fyri at endamálini við viðgerðini verða rokkin, ella
4) fyri at rættarkrav kann sannast, gerast galdandi ella verjast.
Rætturin til viðgerðaravmarking
§ 29. Krevur skrásetti tað, skal dátuábyrgdarin seta avmarkingar á viðgerð í hesum førum:
1) ímeðan dátuábyrgdarin kannar, um persónupplýsingarnar eru rættar, tá skrásetti hevur mótmælt rættleikanum,
2) viðgerðin er ólóglig, og skrásetti setir seg upp ímóti, at persónupplýsingarnar verða strikaðar og í staðin biður um, at nýtslan av teimum verður avmarkað,
3) dátuábyrgdarin hevur ikki longur tørv á persónupplýsingunum til viðgerð, men tær eru neyðugar fyri, at rættarkrav kann sannast, gerast galdandi ella verjast, ella
4) ímeðan dátuábyrgdarin kannar, hvørt treytirnar í § 32 eru loknar, tá skrásetti hevur mótmælt viðgerðini.
Stk. 2. Er viðgerðin avmarkað sbrt. stk. 1, kunnu persónupplýsingarnar bert viðgerast:
1) um skrásetti samtykkir,
2) fyri at eitt rættarkrav kann sannast, gerast galdandi ella verjast,
3) fyri at verja ein annan likamligan ella løgfrøðiligan persón, ella
4) fyri at verja týdningarmikil samfelagsáhugamál.
Stk. 3. Er viðgerðaravmarking framd sbrt. stk. 1, skal dátuábyrgdarin kunna skrásetta, áðrenn viðgerðaravmarkingin verður tikin av.
Fráboðanarskylda dátuábyrgdarans
§ 30. Dátuábyrgdarin skal geva øllum móttakarum, sum persónupplýsingar eru víðarigivnar til, boð um allar rættingar, strikingar ella viðgerðaravmarkingar, sum eru gjørdar sbrt. § 27, § 28, stk. 1 og § 29, uttan so at hetta vísir seg at vera ógjørligt ella órímiliga torført. Dátuábyrgdarin skal kunna skrásetta um hesar móttakarar, um skrásetti biður um tað.
Rætturin til dátuflutning
§ 31. Skrásetti kann krevja tær persónupplýsingar frá dátuábyrgdara, sum skrásetti sjálvur hevur latið, og kann flyta hesar upplýsingar til ein annan dátuábyrgdara, tá:
1) viðgerðin er grundað á samtykki ella avtalu, og
2) viðgerðin er automatisk.
Stk. 2. Persónupplýsingarnar, sum skrásetti móttekur sbrt. stk. 1, skulu verða í einum skipaðum, vanliga nýttum og teldutøkum sniði.
Stk. 3. Um tað er tøkniliga gjørligt, kann skrásetti krevja, at persónupplýsingarnar, sbr. stk. 1, verða fluttar beinleiðis frá einum dátuábyrgdara til ein annan.
Rætturin til mótmæli
§ 32. Av orsøkum, sum viðvíkja serligu støðuni hjá viðkomandi, kann skrásetti mótmæla viðgerð av sínum persónupplýsingum, sum er grundað á § 8, stk. 1, nr. 5 ella 6.
Stk. 2. Dátuábyrgdarin hevur eftir mótmæli ikki loyvi at viðgera persónupplýsingarnar, uttan so at dátuábyrgdarin kann vísa á týðandi heimilaðar orsakir til viðgerðina, sum ganga fram um áhugamálini hjá skrásetta, ella um viðgerðin er neyðug fyri, at rættarkrøv kunnu sannast, gerast galdandi ella verjast.
§ 33. Um persónupplýsingar verða viðgjørdar til beinleiðis marknaðarføring, kann skrásetti til eina og hvørja tíð mótmæla viðgerðini.
Stk. 2. Um skrásetti mótmælir viðgerð til beinleiðis marknaðarføring, hevur dátuábyrgdarin ikki longur loyvi at viðgera persónupplýsingarnar til hetta endamál.
§ 34. Fyrstu ferð samskift verður við skrásetta skal viðkomandi nágreiniliga verða kunnaður um rættin í §§ 32 og 33. Henda kunning skal vera greið og sundurskild frá øllum øðrum upplýsingum.
Automatiskar individuellar avgerðir, undir hesum profilering
§ 35. Skrásetti eigur ikki at vera fyri avgerð, sum einans er grundað á automatiska viðgerð, undir hesum profilering, og sum hevur rættarvirknað ella á líknandi hátt týðandi ávirkar viðkomandi.
Stk. 2. Stk. 1 er ikki galdandi, um avgerðin:
1) er neyðug fyri at gera ella halda eina avtalu millum tann skrásetta og ein dátuábyrgdara,
2) er heimilað í lóggávu, sum dátuábyrgdarin er fevndur av, ella
3) er grundað á nágreiniligt samtykki frá skrásetta.
Stk. 3. Í førum, nevnd í stk. 2, nr. 1 og 3, skal dátuábyrgdarin seta hóskandi tiltøk í verk fyri at verja rættindini hjá skrásetta.
Stk. 4. Avgerðir, sbrt. stk. 2, kunnu ikki grundast á viðkvæmar persónupplýsingar sbrt. § 11, stk. 1 uttan so, at § 12, stk. 1, nr. 1 ella § 12, stk. 2 eru galdandi, og hóskandi tiltøk eru sett í verk fyri at verja rættindini hjá skrásetta.
Avmarkingar í rættindunum hjá skrásetta
§ 36. Ásetingarnar í § 23, stk. 1-3 og § 24 um kunningarskyldu, § 26 um innlit og § 48 um fráboðan til skrásetta um brot fevna ikki um persónupplýsingar, sum:
1) um tær koma í ljósmála, kunnu skaða landsins trygd, verju ella samskifti við útlendskar tjóðir ella felagsskapir,
2) eiga at dyljast við atliti at fyribyrging, eftirkanning, avdúking og rættarsøkjan av revsiverdum gerðum ella fremjan av revsirættarligum tiltøkum, her undir verjan ímóti og fyribyrgjan av hóttanum ímóti tí almennu trygdini,
3) ikki er ráðiligt, at skrásetti fær kunnleika um, umhugsandi heilsuna hjá skrásetta ella tøtt persónsambond við skrásetta,
4) eru fevndar av tagnarskyldu ásett í lóggávu, ella
5) áhugin hjá skrásetta at fáa kunning um eigur at víkja fyri, orsakað av altavgerandi almennum ella privatum áhugamálum.
Stk. 2. Upplýsingar, sum verða viðgjørdar av almennu fyrisitingini sum liður í umsitingarligari málsviðgerð, kunnu verða undantiknar rættinum til innlit í § 26 í sama mun sum ásett í §§ 2, 7-11 og 14 í løgtingslóg um innlit í fyrisitingina.
Stk. 3. Ásetingarnar í §§ 26, 27, 29 og 32 eru ikki galdandi, um upplýsingarnar einans verða viðgjørdar til søgulig, hagfrøðilig ella vísindalig endamál, og um persónupplýsingarnar bert verða goymdar sum persónupplýsingar so leingi, sum neyðugt er, við atliti at endamálinum við viðgerðini, og um hesar ásetingar gera tað ómøguligt ella í sera stóran mun forða fyri, at endamálið við viðgerðini verður rokkið.
Stk. 4. Landsstýrismaðurin kann áseta nærri reglur um onnur undantøk frá reglunum um innlit og kunningarskyldu og um treytir annars í sambandi við, at innlit verður givið.
Kapittul 5
Dátuábyrgdari og dátuviðgeri
Ábyrgd dátuábyrgdarans
§ 37. Dátuábyrgdarin skal seta hóskandi tøknilig og bygnaðarlig tiltøk í verk fyri at tryggja og kunna vísa á, at viðgerð er í samsvari við løgtingslógina. Dátuábyrgdarin skal í hesum sambandi leggja upp fyri slagi, vavi, samanhangi og endamáli við viðgerðini umframt váðum fyri rættindini hjá skrásetta.
Dátuvernd ígjøgnum sniðgeving og dátuvernd ígjøgnum standardstillingar
§ 38. Dátuábyrgdarin skal seta hóskandi tøknilig og bygnaðarlig tiltøk í verk, bæði tá tólini til viðgerð verða løgd føst, og tá viðgerðin fer fram, sum eru sniðgivin á ein slíkan hátt, at viðgerðin lýkur krøvini í løgtingslógini.
Stk. 2. Dátuábyrgdarin skal seta hóskandi tøknilig og bygnaðarlig tiltøk í verk fyri ígjøgnum standardstillingar at tryggja, at einans persónupplýsingar, sum eru neyðugar til endamálið, verða viðgjørdar.
Felags dátuábyrgdarar
§ 39. Um tveir ella fleiri dátuábyrgdarar í felag skipa endamálini við og hjálpitólini til viðgerð, eru teir felags dátuábyrgdarar. Dátuábyrgdararnir skipa á gjøgnumskygdan hátt sínámillum ábyrgd at halda skyldurnar sbrt. hesi løgtingslóg.
Umboð fyri dátuábyrgdarar og dátuviðgerar, sum ikki eru staðsettir í Føroyum
§ 40. Dátuábyrgdari ella dátuviðgeri fevndur av § 5, stk. 2 skal skrivliga tilnevna eitt umboð í Føroyum.
Stk. 2. Ásetingin í stk. 1 er ikki galdandi fyri:
1) viðgerð, sum er viðhvørt, sum ikki í stórum fevnir um viðkvæmar persónupplýsingar, sbrt. § 11, stk. 1, og sum sannlíkt ikki hevur við sær ein váða fyri rættindi hjá einstaklingum, ella
2) almennar myndugleikar, stovnar og eindir.
Stk. 3. Umboðið kann móttaka fráboðanir afturat ella vegna dátuábyrgdaran ella dátuviðgeran í sambandi við allar spurningar um viðgerð av persónupplýsingum.
Dátuviðgeri
§ 41. Dátuábyrgdarin skal einans nýta dátuviðgerar, sum veita fullgóða trygd fyri, at hóskandi tøknilig og bygnaðarlig tiltøk verða sett í verk, sum tryggja, at viðgerðin lýkur krøvini í løgtingslógini.
Stk. 2. Viðgerðin hjá einum dátuviðgera skal vera grundað á avtalu, sum er bindandi, og sum m.a. ásetir evnið fyri viðgerðini, endamál, eins og skyldur og rættindi hjá dátuábyrgdaranum. Avtalan ásetir harafturat serliga, at dátuviðgerin:
1) einans viðger persónupplýsingar eftir skjalfestum boðum frá dátuábyrgdaranum, uttan so at hetta er ásett í lóggávu, sum dátuviðgerin er fevndur av,
2) tryggjar, at teir persónar, sum hava heimild til at viðgera persónupplýsingar, hava tagnarskyldu,
3) lýkur treytirnar í § 42 fyri at brúka annan dátuviðgera,
4) fremur tiltøk, sum eru kravd sbrt. § 46,
5) stuðlar dátuábyrgdaranum við at svara umbønum sbrt. kapittul 4,
6) hjálpir dátuábyrgdaranum at tryggja, at skyldurnar sbrt. §§ 46-52 verða hildnar,
7) strikar ella letur aftur allar persónupplýsingar eftir, at viðgerðin er liðug, og strikar verandi avrit, um ikki er álagt í lóggávu at goyma persónupplýsingarnar,
8) letur dátuábyrgdaranum allar upplýsingar, sum eru neyðugar fyri at vísa á, at krøvini í hesi grein verða hildin, og
9) fær í lag og hjálpir til við skoðan.
Stk. 3. Um dátuviðgerin metir, at eini kravboð frá dátuábyrgdaranum eru í ósamsvari við galdandi lóggávu, boðar dátuviðgerin uttan drál dátuábyrgdaranum frá hesum.
Stk. 4. Um ein dátuviðgeri brýtur hesa løgtingslóg við at gera av, til hvørji endamál og við hvørjum hjálpitólum persónupplýsingar kunnu viðgerast, verður dátuviðgerin mettur at vera dátuábyrgdari í mun til hesa viðgerð, uttan at hetta ávirkar §§ 77-79.
§ 42. Ein dátuviðgeri hevur ikki loyvi at nýta annan dátuviðgera uttan ítøkiligt ella alment loyvi frá dátuábyrgdaranum. Hevur dátuviðgerin alment loyvi, skal hann boða dátuábyrgdaranum frá ætlaðari broyting av dátuviðgera, so at dátuábyrgdarin kann mótmæla.
Stk. 2. Um ein dátuviðgeri nýtir ein annan dátuviðgera í sambandi við viðgerð fyri dátuábyrgdaran, skal hesin dátuviðgeri halda somu dátuverndarskyldur sum tær, sum eru í avtaluni millum dátuábyrgdaran og dátuviðgeran.
§ 43. Landsstýrismaðurin kann eftir ummæli frá Dátueftirlitinum góðkenna standardásetingar í teimum førum, sum eru nevnd í § 41, stk. 2 og § 42, stk. 2.
Stk. 2. Avtalan millum dátuábyrgdaran og dátuviðgeran kann heilt ella lutvíst verða grundað á tær standardásetingar, sum landsstýrismaðurin góðkennir. Avtalan skal vera til taks skrivliga, her undir elektroniskt.
Yvirlit yvir viðgerðir
§ 44. Dátuábyrgdarar skulu gera yvirlit yvir allar viðgerðir undir teirra ábyrgd. Hesi yvirlit skulu fata um:
1) navn og samskiftisupplýsingar hjá dátuábyrgdaranum,
2) endamálið við viðgerðini,
3) eina lýsing av bólkum av skrásettum og sløgum av persónupplýsingum,
4) bólkar av móttakarum, her undir móttakarum í útlondum, triðjalondum ella millumtjóðafelagsskapum,
5) upplýsing um flutning av persónupplýsingum til eitt útland, eitt triðjaland ella ein millumtjóðafelagsskap,
6) ætlaðu tíðarfreistirnar fyri striking av ymisku sløgunum av upplýsingum, og
7) eina almenna lýsing trygdartiltøkunum, sum eru nevnd í § 46, stk. 1.
Stk. 2. Dátuviðgerar skulu gera yvirlit yvir øll sløg av viðgerðum, sum verða framd dátuábyrgdarans vegna. Hesi yvirlit skulu fata um:
1) navn og samskiftisupplýsingar hjá dátuviðgera og fyri hvønn dátuábyrgdara, persónupplýsingarnar verða viðgjørdar,
2) sløg av viðgerð av persónupplýsingum,
3) upplýsing um flutning av persónupplýsingum til eitt útland, eitt triðjaland ella ein millumtjóðafelagsskap, og
4) eina almenna lýsing av trygdartiltøkunum, sum eru nevnd í § 46, stk. 1.
Stk. 3. Yvirlitini í stk. 1 og 2 skulu vera skrivlig, her undir elektronisk, og skulu eftir umbøn latast Dátueftirlitinum.
Stk. 4. Stk. 1-3 eru eisini galdandi fyri umboð dátuábyrgdarans og dátuviðgerans.
§ 45. § 44 er ikki galdandi fyri fyritøkur, sum hava færri enn 250 starvsfólk. § 44 er hóast 1. pkt. galdandi um viðgerðin:
1) sannlíkt hevur við sær ein váða fyri rættindi hjá teimum skrásettu,
2) ikki bara er viðhvørt, ella
3) fevnir um viðkvæmar persónupplýsingar sbrt. § 11, stk. 1.
Viðgerðartrygd
§ 46. Dátuábyrgdarin og dátuviðgerin skulu seta í verk hóskandi tøknilig og bygnaðarlig tiltøk, sum tryggja eitt trygdarstøði, sum hóskar til váðarnar, sum standast av viðgerðini. Dátuábyrgdarin og dátuviðgerin skulu í hesum sambandi hava fyrilit fyri verandi tøkniliga støði, verksetanarkostnaði og slagi av viðgerð, vavi, samanhangi og endamáli, umframt sannlíku váðunum og álvarum fyri rættindi hjá einstaklingum. Hesi tiltøk kunnu fevna um:
1) dulnevning ella bronglan av persónupplýsingum,
2) at tryggja áhaldandi trúnað, integritet, atkomu og haldføri frá viðgerðarskipanum og viðgerðartænastum,
3) føri til rættstundis at fáa í rættlag atkomu og atgongd til persónupplýsingar eftir fysiskan ella tøkniligan tilburð, og
4) mannagongd til regluliga royndarkanning, meting og eftirmeting av virkisføri í sambandi við tøkniligu og bygnaðarligu tiltøkini, sum tryggja viðgerðartrygd.
Stk. 2. Í metingini av, um trygdarstøðið er hóskandi, skulu serlig atlit takast til teir váðar, sum standast av viðgerðini, herundir serliga møguleikanum fyri, at persónupplýsingar av tilvild ella ólógliga verða burturbeindar, burturmistar, broyttar ella minka í virði ella at óviðkomandi fáa kunnleika til persónupplýsingar, sum eru sendar, goymdar ella á annan hátt viðgjørdar, misbrúka tær ella annars ólógliga viðgera tær.
Stk. 3. Dátuábyrgdarin og dátuviðgerin skulu taka stig til at tryggja, at ein og hvør, sum fremur arbeiði fyri dátuábyrgdaran ella dátuviðgeran, og sum fær innlit í persónupplýsingar, bert viðger hesar eftir boðum frá dátuábyrgdaranum, um ikki viðgerð er kravd sbrt. lóg.
Stk. 4. Landsstýrismaðurin kann, í samráð við avvarðandi landsstýrismann, áseta nærri reglur um, at persónupplýsingar, sum verða viðgjørdar í ávísum kt-skipanum fyri almennu fyrisitingina, heilt ella lutvíst skulu goymast í Føroyum.
Fráboðan til Dátueftirlitið um brot á persóndátutrygdina
§ 47. Dátuábyrgdarin skal boða Dátueftirlitinum frá broti á persóndátutrygdina uttan óneyðugt drál og um gjørligt innan 72 tímar eftir, at hesin er vorðin kunnugur við brotið. Verður brotið ikki fráboðað innan 72 tímar skal grundgevast fyri hesum, tá fráboðanin verður givin.
Stk. 2. Stk. 1 er ikki galdandi um tað er ósannlíkt, at brotið á persóndátutrygdina hevur við sær ein váða fyri rættindi hjá einstaklingum.
Stk. 3. Eftir at vera vorðin kunnugur við brot á persóndátutrygdina skal dátuviðgerin uttan óneyðugt drál boða dátuábyrgdaranum frá brotinum.
Stk. 4. Fráboðanin í stk. 1 skal í minsta lagi:
1) lýsa slag av broti á persóndátutrygdina, her undir so vítt møguligt sløgini og umleið hvussu nógv skrásett hetta fevnir um og eisini sløgini og umleið hvussu nógvar skrásetingar av persónupplýsingum talan er um,
2) upplýsa navn og samskiftisupplýsingar hjá dátuverndarfólkinum ella øðrum sambindingarliði, har fleiri upplýsingar kunnu fáast til vega,
3) lýsa sannlíkar avleiðingar av brotinum, og
4) lýsa tey tiltøk, sum dátuábyrgdarin hevur sett í verk ella mælir til, fyri at handfara brotið.
Stk. 5. Er tað ikki gjørligt at lata upplýsingarnar í einum, kunnu upplýsingarnar latast stigvíst uttan óneyðugar eyka seinkingar.
Stk. 6. Dátuábyrgdarin skal skjalfesta øll brot á persóndátutrygdina. Dátueftirlitið kann nýta skjalfestingina at kanna, at henda grein er hildin.
Fráboðan til skrásetta um brot á persóndátutrygdina
§ 48. Tá brot á persóndátutrygdina eftir øllum at døma hevur við sær stóran váða fyri rættindi hjá einstaklingum, skal dátuábyrgdarin uttan óneyðugt drál boða skrásetta frá um brotið.
Stk. 2. Fráboðanin til skrásetta skal á einum greiðum og skilligum máli lýsa slag av broti og í minsta lagi innihalda upplýsingarnar í § 47, stk. 4, nr. 2-4.
Stk. 3. Ikki er neyðugt at boða skrásetta frá brotinum um ein av hesum treytum er lokin:
1) dátuábyrgdarin hevur sett í verk hóskandi tøknilig og bygnaðarlig tiltøk, og hesi tiltøk eru nýtt til tær persónupplýsingar, sum brotið fevnir um, serliga tiltøk, sum gera persónupplýsingarnar óskiljandi fyri tann, sum ikki hevur heimilaða atgongd til hesar,
2) dátuábyrgdarin hevur sett í verk eftirfylgjandi tiltøk, sum tryggja, at stóri váðin fyri rættindi hjá skrásetta, sbrt. stk. 1, sannlíkt ikki longur er til staðar, ella
3) tað krevur eitt ósamsvarandi arbeiði.
Stk. 4. Um dátuábyrgdarin ikki longu hevur boðað skrásetta frá um brotið, kann Dátueftirlitið eftir at hava mett um sannlíkindini fyri, at brotið hevur við sær ein stóran váða, krevja, at dátuábyrgdarin ger hetta, ella avgera, at ein av treytunum í stk. 3 er lokin.
Avleiðingargreining um dátuvernd
§ 49. Um eitt slag av viðgerð, serliga tá ið nýggj tøkni verður nýtt, við atliti at slagi, vavi, samanhangi og endamáli, sannlíkt hevur við sær stóran váða fyri rættindi hjá einstaklingum, skal dátuábyrgdarin undan viðgerðini gera eina greining av, hvørjar avleiðingar ætlaða viðgerðin hevur fyri dátuverndina. Ein avleiðingargreining kann fevna um fleiri sløg av viðgerðum, sum hava líknandi stóran váða við sær.
Stk. 2. Ein avleiðingargreining um dátuvernd er m.a. kravd í sambandi við:
1) eina skipaða og víðfevnda meting av persónligum viðurskiftum um einstaklingar, sum er grundað á automatiska viðgerð, og sum er grundarlag fyri avgerðum, sum hava rættarvirknað fyri einstaklingin ella á samsvarandi hátt munandi ávirka viðkomandi,
2) viðgerð í stórum av viðkvæmum persónupplýsingum, sbrt. § 11, stk. 1, ella
3) umfatandi og skipaða yvirvøku av alment atkomiligum øki.
Stk. 3. Dátueftirlitið skal gera og almannakunngera ein lista yvir sløg av viðgerðum, tá avleiðingargreining um dátuvernd er neyðug.
Stk. 4. Dátueftirlitið kann eisini gera og almannakunngera ein lista yvir sløg av viðgerðum, tá avleiðingargreining um dátuvernd ikki er neyðug.
§ 50. Avleiðingargreiningin, sbrt. § 49, skal í minsta lagi fevna um:
1) eina skipaða lýsing av ætlaðu viðgerðini og endamálinum við viðgerðini, her undir heimilaðu áhugamálunum, sum verða fylgd av dátuábyrgdaranum,
2) eina meting av, um viðgerðin er neyðug og stendur í rímiligum lutfalli við endamálið,
3) eina meting av váðunum fyri rættindi hjá teimum skrásettu, og
4) tey tiltøk, sum eru ætlaði fyri at ganga váðunum á møti, her undir trygdir, trygdarfyriskipanir og mekanismur, sum kunnu tryggja dátuvernd og vísa á, at henda løgtingslóg verður hildin.
Stk. 2. Er broyting í váðanum, sum stendst av viðgerðini, skal dátuábyrgdarin gjøgnumganga viðgerðina av nýggjum fyri at meta um, hvørt viðgerðin er í samsvari við avleiðingargreiningina.
§ 51. Er ein avleiðingargreining um dátuvernd gjørd í sambandi við, at ein lóg, sum viðvíkur viðgerð av persónupplýsingum, er sett í gildi, eru §§ 49 og 50 ikki galdandi.
Ummæli frá Dátueftirlitinum áðrenn viðgerð
§ 52. Vísir ein avleiðingargreining um dátuvernd, at viðgerðin fer at hava við sær stóran váða, sum dátuábyrgdarin ikki fær avmarkað, skal dátuábyrgdarin biðja Dátueftirlitið um ummæli, áðrenn viðgerðin verður sett í verk.
Stk. 2. Um Dátueftirlitið metir, at ætlaða viðgerðin er brot á løgtingslógina, skal Dátueftirlitið innan átta vikur, geva dátuábyrgdaranum ella dátuviðgeranum skrivliga ráðgeving og kann brúka sínar heimildir sbrt. løgtingslógini. Tíðarskeiðið kann leingjast við seks vikum, um ætlaða viðgerðin er torgreidd. Dátueftirlitið skal tá í einum fyribilssvari innan fýra vikur eftir, at umbønin er móttikin, greiða frá orsøkini til seinkanina.
Stk. 3. Dátuábyrgdarin skal lata Dátueftirlitinum hesar upplýsingar í sambandi við umbøn um ummæli, sbrt. stk. 1:
1) ábyrgdarøkini hjá ávikavist dátuábyrgdarum, felags dátuábyrgdarum og dátuviðgerum, sum er uppi í viðgerðini,
2) endamálið við ætlaðu viðgerðini og hvørji hjálpitól skulu nýtast,
3) tiltøk og trygdir at verja rættindi hjá teimum skrásettu í mun til hesa løgtingslóg,
4) samskiftisupplýsingar hjá dátuverndarfólkinum,
5) avleiðingargreiningina um dátuvernd, og
6) aðrar upplýsingar, sum Dátueftirlitið biður um.
Val av dátuverndarfólki
§ 53. Í hesum førum skulu dátuábyrgdarin og dátuviðgerin tilnevna eitt dátuverndarfólk:
1) tá dátuábyrgdarin ella dátuviðgerin er ein almennur myndugleiki,
2) tá kjarnuvirksemi dátuábyrgdarans ella dátuviðgerans er viðgerð, sum sbrt. sínum eyðkenni, vavi ella endamáli krevur umfatandi regluliga og skipaða yvirvøku av skrásettum persónum, ella
3) tá kjarnuvirksemi dátuábyrgdarans ella dátuviðgerans er umfatandi viðgerð av viðkvæmum persónupplýsingum, sbrt. § 11, stk. 1.
Stk. 2. Eitt samtak kann velja eitt felags dátuverndarfólk.
Stk. 3. Almennir myndugleikar kunnu í samsvari við bygnað og stødd velja eitt felags dátuverndarfólk.
§ 54. Dátuverndarfólkið skal tilnevnast grundað á fakligan førleika, serliga serkunnleika í dátuverndarrætti og dátuverndarsiðvenju umframt førleika at útinna tær uppgávur, sum eru ásettar í § 58.
Stk. 2. Dátuverndarfólkið kann antin vera starvsfólk hjá dátuábyrgdaranum ella dátuviðgeranum ella útinna uppgávurnar sbrt. einum tænastuveitingarsáttmála.
Stk. 3. Dátuábyrgdarin ella dátuviðgerin skal almannakunngera samskiftisupplýsingarnar hjá dátuverndarfólkinum og geva Dátueftirlitinum boð.
Starvið hjá dátuverndarfólkinum
§ 55. Dátuábyrgdarin og dátuviðgerin skulu tryggja, at dátuverndarfólkið rættstundis verður tikið við upp á ráð í øllum spurningum um vernd av persónupplýsingum.
Stk. 2. Dátuábyrgdarin og dátuviðgerin skulu stuðla dátuverndarfólkinum, í tann mun tað er neyðugt, fyri at hesin kann útinna uppgávurnar sbrt. § 58 og varðveita sín sakkunnleika, umframt at veita atgongd til persónupplýsingar og viðgerðir.
Stk. 3. Dátuábyrgdarin og dátuviðgerin skulu tryggja, at dátuverndarfólkið ikki fær kravboð um, hvussu starvið skal røkjast. Dátuverndarfólkið kann ikki sigast upp ella aðramáta verða fyri agatiltøkum vegna uppgávur sínar sum dátuverndarfólk.
Stk. 4. Dátuverndarfólkið kann hava aðrar uppgávur og skyldur. Dátuábyrgdarin ella dátuviðgerin tryggja, at slíkar uppgávur og skyldur ikki hava við sær áhugamálsstríð.
§ 56. Dátuverndarfólkið skal geva frágreiðing beinleiðis til ovasta leiðslustig.
Stk. 2. Skrásett kunnu seta seg í samband við dátuverndarfólkið um allar spurningar um viðgerð av teirra persónupplýsingum og um útinnanina av rættindum teirra sbrt. hesi løgtingslóg.
§ 57. Dátuverndarfólk, tilnevnd sbrt. § 53, stk. 1, nr. 2 og 3, hava ikki loyvi óheimilað at geva víðari ella brúka upplýsingar, sum eru komnar til teirra kunnleika sum dátuverndarfólk.
Uppgávur hjá dátuverndarfólki
§ 58. Dátuverndarfólkið skal í minsta lagi hava hesar uppgávur:
1) kunna og ráðgeva dátuábyrgdaran, dátuviðgeran og starvsfólk, sum viðgera persónupplýsingar um teirra skyldur sbrt. løgtingslógini,
2) halda eyga við, at løgtingslógin, aðrar reglur o.a. um dátuvernd verða hildnar,
3) ráðgeva, tá ið biðið verður um tað, um avleiðingargreiningina um dátuvernd og at halda eyga við, at hon verður gjørd í samsvari við reglurnar,
4) samstarva við Dátueftirlitið, og
5) virka sum samskiftisstað hjá Dátueftirlitinum í spurningum um viðgerð av persónupplýsingum.
Stk. 2. Dátuverndarfólkið skal røkja sínar uppgávur við hóskandi fyriliti fyri tí váða, sum er knýttur at ítøkiligu uppgávuni.
Kapittul 6
Flutningur av persónupplýsingum til útlond, triðjalond ella millumtjóðafelagsskapir
Flutningur av persónupplýsingum til útlond
§ 59. Flutningur av persónupplýsingum til útlond krevur ikki serliga góðkenning ella loyvi frammanundan.
Flutningur til triðjalond o.a., sum er grundaður á nøktandi verndarstøði
§ 60. Persónupplýsingar kunnu flytast til eitt triðjaland ella ein millumtjóðfelagsskap uttan góðkenning ella loyvi frammanundan, um landsstýrismaðurin hevur ásett, at triðjalandið, eitt øki ella ein ella fleiri ávísir geirar í hesum triðjalandi ella millumtjóðfelagsskapurin, hevur eitt nøktandi verndarstøði.
Stk. 2. Landsstýrismaðurin ásetir eftir ítøkiliga meting av verndarstøðinum, og eftir ummæli frá Dátueftirlitinum, at eitt triðjaland o.a. tryggja eitt nøktandi verndarstøði.
Stk. 3. Dátueftirlitið fylgir við um verndarstøðið í einum triðjalandi o.a., sbrt. stk. 2, er nøktandi. Metir Dátueftirlitið, at verndarstøði ikki longur er nøktandi, boðar Dátueftirlitið uttan drál landsstýrismanninum frá hesum.
Flutningur til triðjalond o.a., sum er grundaður á fullgóða trygd
§ 61. Um nøktandi verndarstøði ikki er ásett sbrt. § 60, kann ein dátuábyrgdari ella dátuviðgeri flyta persónupplýsingar til eitt triðjaland o.a., um viðkomandi veitir fullgóða trygd, og treytað av, at rættindi og virkin rættarstig fyri skrásett eru tøk.
Stk. 2. Fullgóð trygd, sbrt. stk. 1, kann veitast í:
1) einum bindandi skjali, sum kann handhevjast, millum almennar myndugleikar, ella
2) standardásetingum um dátuvernd, góðkendar av landsstýrismanninum eftir ummæli frá Dátueftirlitinum.
Stk. 3. Við fyrivarni fyri góðkenning frá Dátueftirlitinum kann fullgóð trygd sbrt. stk. 1 eisini veitast í sáttmálaásetingum ímillum dátuábyrgdaran ella dátuviðgeran og dátuábyrgdaran, dátuviðgeran ella móttakaran av persónupplýsingum í triðjalandinum o.a.
Undantøk í serligum førum
§ 62. Er ikki heimild fyri flutningi í §§ 60 ella 61 kann flutningur av persónupplýsingum til eitt triðjaland o.a. bert fara fram um ein av hesum treytum er lokin:
1) skrásetti hevur givið nágreiniligt samtykki til ætlaða flutningin eftir at vera kunnaður um møguliga váðan, sum flutningurin kann hava við sær fyri skrásetta, av tí at treytirnar í §§ 60 og 61 ikki eru loknar,
2) flutningurin er neyðugur fyri at halda eina avtalu ímillum skrásetta og dátuábyrgdaran ella fyri at fremja tey tiltøk, sum verða sett í verk eftir áheitan frá skrásetta, áðrenn avtalan verður inngingin,
3) flutningurin er neyðugur fyri at fáa í lag ella halda eina avtalu, sum skrásetta til fyrimuns verður inngingin ímillum dátuábyrgdaran og ein annan likamligan ella løgfrøðiligan persón,
4) flutningurin er neyðugur fyri týðandi samfelagsáhugamál,
5) flutningurin er neyðugur fyri, at rættarkrav kann sannast, gerast galdandi ella verjast,
6) flutningurin er neyðugur fyri at verja altumráðandi áhugamál hjá skrásetta ella einum øðrum persóni í førum, tá skrásetti hvørki likamliga ella løgfrøðiliga fær givið samtykki, ella
7) flutningurin verður framdur frá eini skrá, sum sbrt. lóg er ætlað at kunna almenningin, og sum annaðhvørt er atkomulig hjá almenninginum ella hjá persónum, sum kunnu ávísa at hava ein heimilaðan áhuga í hesum, um treytirnar fyri almennari atkomu eru loknar í hvørjum einstøkum føri.
Stk. 2. Flutningur sbrt. stk. 1, nr. 7 kann ikki fevna um allar persónupplýsingar ella heilar bólkar av persónupplýsingum í eini skrá.
§ 63. Er ikki heimild fyri flutningi í §§ 60 ella 61, og eru treytirnar í § 62 ikki loknar, kann flutningur til eitt triðjaland o.a. bert fara fram um flutningurin:
1) ikki verður endurtikin,
2) bara snýr seg um eitt avmarkað tal av skrásettum,
3) er neyðugur í mun til týðandi heimilað áhugamál, sum dátuábyrgdarin fylgir, og áhugamálini ella rættindi hjá skrásetta ikki ganga fram um hesi áhugamál, og
4) dátuábyrgdarin hevur mett um allar umstøður í sambandi við flutningin og á hesum grundarlagi veitir fullgóða trygd fyri vernd av persónupplýsingum.
Stk. 2. Dátuábyrgdarin skal kunna Dátueftirlitið um flutning sbrt. stk. 1. Dátuábyrgdarin skal eisini kunna skrásetta um flutning sbrt. stk. 1, og um tey týðandi heimilaðu áhugamálini, sum verða fylgd.
§ 64. § 62, stk. 1, nr. 1-3 og § 63 eru ikki galdandi fyri almennar myndugleikar, tá ið teir røkja sínar uppgávur.
Stk. 2. Dátuábyrgdarin ella dátuviðgerin skulu skjalfesta metingina og fullgóðu trygdina sbrt. § 63, stk. 1, nr. 4 í yvirlitunum nevnd í § 44.
Forboð fyri flutningi av viðkvomum persónupplýsingum
§ 65. Er avgerð um nøktandi verndarstøði sbrt. § 61 ikki tikin, kann Dátueftirlitið í serligum førum nokta, avmarka ella fyribils banna flutningi av viðkvomum persónupplýsingum sbrt. § 11, stk. 1 til eitt triðjaland o.a.
Kapittul 7
Dátueftirlitið
Bygnaður
§ 66. Dátueftirlitið er ein óheftur fyrisitingarmyndugleiki og fremur sítt virksemi í fullum óheftni.
Stk. 2. Dátueftirlitið er skipað við ráði og avgreiðsluskrivstovu og hevur eftirlit við allari viðgerð av persónupplýsingum, sum løgtingslógin fevnir um.
Stk. 3. Dagliga virksemið hjá Dátueftirlitinum verður røkt av avgreiðsluskrivstovuni undir leiðslu av einum stjóra.
Stk. 4. Dáturáðið ásetir egna starvsskipan og nærri reglur um arbeiðsbýtið millum Dáturáð og avgreiðsluskrivstovu.
§ 67. Landsstýrismaðurin setir eitt Dáturáð, sum er skipað við formanni, sum skal verða løgfrøðingur, umframt fýra øðrum limum. Tveir av limunum vera tilnevndir eftir tilmæli frá Kommunufelagnum og Føroya Arbeiðsgevarafelag.
Stk. 2. Tiltaksfólk verða tilnevnd fyri limirnar. Limir og tiltakslimir verða tilnevndir fyri 4 ár, og kunnu endurtilnevnast tvær ferðir. Tilnevningin av formanni, øðrum limum og tiltakslimum skal vera grundað á teirra fakligu førleikar.
Uppgávur
§ 68. Dátueftirlitið skal m.a.:
1) av sínum eintingum ella eftir klagu frá skrásetta ansa eftir, at viðgerð av persónupplýsingum bert fer fram í samsvari við løgtingslógina og tær reglur, sum eru ásettar sbrt. løgtingslógini,
2) styrkja almenna kunnleikan til dátuvernd,
3) ráðgeva Føroya landsstýri og øðrum stovnum o.a. um lóggávu og umsitingarlig tiltøk dátuvernd til frama,
4) styrkja kunnleikan hjá dátuábyrgdarum og dátuviðgerum um teirra skyldur sbrt. hesi løgtingslóg,
5) gera kanningar, har persónupplýsingar verða viðgjørdar,
6) fylgja við í og kunna um gongdina í viðgerðini av persónupplýsingum her á landi og uttanlands, og
7) gera eina ársfrágreiðing, sum skal almannakunngerast.
§ 69. Dátueftirlitið skal samstarva við aðrar eftirlitsmyndugleikar í Føroyum og uttanlands í tann mun, tað er neyðugt.
Heimildir
§ 70. Dátueftirlitið kann geva dátuábyrgdara ella dátuviðgera ávaring um, at ætlað viðgerð sannlíkt er í ósamsvar við løgtingslógina og kann geva dátuábyrgdara ella dátuviðgera átalu, um viðgerð hevur verið í ósamsvari við løgtingslógina.
Stk. 2. Dátueftirlitið kann krevja, at dátuábyrgdari ella dátuviðgeri steðgar viðgerð, og at viðkomandi rættar, strikar ella viðgerðaravmarkar ávísar upplýsingar, sum eru fevndar av tílíkari viðgerð.
Stk. 3. Dátueftirlitið kann geva dátuábyrgdara ella dátuviðgera kravboð um at fáa viðgerð o.a. í samsvar við løgtingslógina innan eina nærri ásetta freist.
Stk. 4. Dátueftirlitið kann geva dátuábyrgdara ella dátuviðgera kravboð um at fremja tøknilig og bygnaðarlig, herundir fysisk, trygdartiltøk, so at bert viðgerð fer fram, sum hevur heimild í løgtingslógini, og so at persónupplýsingar ikki ólógliga forkomast, missast ella skerjast, og at tær ikki koma óviðkomandi til kunnleika ella verða misnýttar.
§ 71. Dátueftirlitið kann krevja allar upplýsingar útflýggjaðar, sum eru av týdningi fyri virksemið hjá eftirlitinum.
Stk. 2. Ráðslimir og leiðandi starvsfólk í Dátueftirlitinum hava til eina og hvørja tíð uttan dómsúrskurð, við at vísa galdandi samleikaprógv, atgongd til øll høli, haðani persónupplýsingar verða viðgjørdar og til høli, haðani atgongd er til tær persónupplýsingar, sum verða viðgjørdar. Dátueftirlitið hevur eisini atgongd til høli, har persónupplýsingar ella teknisk hjálparamboð verða goymd ella nýtt.
Avgerðir hjá Dátueftirlitinum o.a.
§ 72. Fyrisitingarligar avgerðir hjá Dátueftirlitinum sbrt. løgtingslógini eru endaligar innan fyrisitingina.
§ 73. Dátueftirlitið kann almannakunngera síni úttalilsi og avgerðir. Avgerðir, sum verða kunngjørdar, skulu vera navnleysar og gjørdar so ókenniligar sum gjørligt. § 36 er galdandi í mun til almannakunngeringina.
§ 74. Uppskot til løgtingslógir, kunngerðir, rundskriv o.tíl., sum hava ásetingar um viðgerð av persónupplýsingum, skulu sendast til ummælis hjá Dátueftirlitinum.
§ 75. Landsstýrismaðurin kann áseta reglur um, at samskifti við Dátueftirlitið skal vera talgilt, her undir at samskiftast skal ígjøgnum ávísa kt-skipan, at ávíst talgilt fílasnið skal nýtast o.tíl.
Kapittul 8
Rættarráð, ábyrgd og revsing
Rætturin at klaga
§ 76. Skrásetti kann klaga til Dátueftirlitið um viðgerð av persónupplýsingum viðvíkjandi honum.
Endurgjald
§ 77. Dátuábyrgdarin ella dátuviðgerin skal endurgjalda skaða, sum kemur av, at viðgerð fer fram ímóti ásetingum í løgtingslógini, uttan so at sannað verður, at skaðin ikki kundi verið forðaður við tí eftiransni og umhugsni, sum krevst í sambandi við viðgerð av persónupplýsingum.
Revsing
§ 78. Um ikki hægri revsing er ásett eftir aðrari lóg, verður tann revsaður við sekt ella fongsli í upp til 6 mánaðir, sum:
1) ikki heldur skyldur dátuábyrgdarans ella dátuviðgerans í § 10, § 15, §§ 38-42, § 43, stk. 2, 2. pkt., § 44, §§ 46-50, § 52, stk. 1 og 3, § 53, § 55 ella § 58,
2) viðger persónupplýsingar ímóti § 7, stk. 1 og 2, § 8, § 9, stk. 1-2 og 4, § 11, § 12, stk. 1-2, §§ 13-14, §§ 16-17, § 18 ella § 19, stk. 1-2,
3) ikki heldur ásetingar um rættindini hjá skrásettum í § 9, stk. 3, §§ 21-22, § 23, stk. 1-3, § 24, § 25, stk. 1 ella §§ 26-27, § 28, stk. 1-2 ella §§ 29-35,
4) flytur persónupplýsingar til triðjalond o.a. ímóti §§ 60-63, § 64, stk. 2 ella § 65.
5) ikki gevur upplýsingar ella forðar atgongd sbrt. § 71,
6) ikki aktar treytir ella kravboð, sett av Dátueftirlitinum sbrt. § 12, stk. 2, § 18, stk. 3, § 19, stk. 3 ella § 70, stk. 1-4,
7) á annan hátt letur vera við at eftirlíka avgerðum frá Dátueftirlitinum sbrt. løgtingslógini ella setur til síðis treytir fyri einum loyvi sbrt. løgtingslógini.
Stk. 2. Tann sum brýtur § 57 verður revsaður við sekt, um ikki hægri revsing er ásett eftir aðrari lóg.
Stk. 3. Í reglum givnum við heimild í hesi løgtingslóg kann ásetast revsing við sekt.
Stk. 4. Feløg og aðrir løgfrøðiligir persónar, koma undir revsiábyrgd eftir reglunum í kapitli 5 í revsilógini.
Stk. 5. Fyrningarfreistin fyri brot á hesa løgtingslóg, ella reglur givnar við heimild í hesi løgtingslóg, er 5 ár.
Fyrisitingarlig sektaruppskot
§ 79. Um mett verður, at brot á hesa løgtingslóg, sbrt. § 78, ella brot á reglur givnar við heimild í hesi løgtingslóg, ikki kemur undir strangari revsing enn sekt, kann Dátueftirlitið við einum fyrisitingarligum sektaruppskoti boða frá, at málið kann avgerast uttan rættarmál, um tann, sum hevur framt brotið, játtar seg sekan í brotinum og váttar at gjalda sektina sbrt. sektaruppskotinum innan nærri ásetta freist.
Stk. 2. Reglurnar í rættargangslógini um innihald í ákæruritum og um, at skuldsetti ikki hevur skyldu til at úttala seg, verða at nýta samsvarandi.
Stk. 3. Verður fyrisitingarliga sektaruppskotið samtykt, fellur onnur revsirættarsókn burtur.
Frádøming av vinnurætti
§ 80. Tann, sum rekur ella fæst við rættarkunningarskipanir, sbrt. § 19, og privatir dátuviðgerar, sum goyma persónupplýsingar, kunnu við dómi fyri revsiverd viðurskifti frádømast rættin hesum viðvíkjandi, um nærliggjandi vandi er fyri misbrúki. § 79, stk. 3 og 4 í revsilógini eru galdandi.
Kapittul 9
Gildiskoma o.a.
§ 81. Henda løgtingslóg kemur í gildi 1. januar 2021, og samstundis fer løgtingslóg nr. 73 frá 8. mai 2001 um viðgerð av persónsupplýsingum úr gildi, sbr. tó stk. 2.
Stk. 2. § 67 kemur í gildi 1. juli 2020, og samstundis fer § 36, stk. 3 í løgtingslóg nr. 73 frá 8. mai 2001 úr gildi.
Stk. 3. Loyvi, sum Dátueftirlitið hevur givið, sbrt. løgtingslóg nr. 73 frá 8. mai 2001 um viðgerð av persónsupplýsingum, eru hóast stk. 1 galdandi til 1. januar 2022.
Stk. 4. Dátuviðgeraravtalur, sbrt. § 31, stk. 2 í løgtingslóg nr. 73 frá 8. mai 2001 um viðgerð av persónsupplýsingum, inngingnar, áðrenn henda løgtingslóg kemur í gildi, skulu í seinasta lagi 1. januar 2022 vera í samsvari við hesa løgtingslóg.
Í Tinganesi, 7. juni 2020
Bárður á Steig Nielsen (sign.)
løgmaður
Lm. nr. 51/2019


text:
HJÚNABANDSLÓGIN: Løgmaður tekur undir við løgfrøðiligu metingini hjá Løgmansskrivstovuni og donsku myndugleikunum.
Tað er ein misskiljing, tá ið Jógvan á Lakjuni, løgtingsmaður, sigur, at málið um § 14, stk. 2 í hjúnabandslógini er ein spurningur um at yvirtaka eitt málsøki.
Tað svarar løgmaður millum annað í einum § 52a fyrispurningi um § 14, stk. 2 hjúnabandslógina, sum Jógvan á Lakjuni, tingmaður, hevur sett.
“Tað snýr seg um at tulka, hvørt innihaldið í § 14, stk. 2 hoyrir til málsøkið “Persóns-, húsfólka- og arvarætt”, sum ikki er yvirtikið, ella málsøkið “Fólkakirkja og tey frá fólkakirkjuni viðvíkjandi trúarsamfeløg”, sum er yvirtikið. Ein slík tulking skal, sum vera man, ikki leggjast fyri Løgtingið, vísir løgmaður millum annað.
Løgmaður sigur í svarinum seg taka undir við løgfrøðiligu metingini hjá Løgmansskrivstovuni og donsku myndugleikunum.
“Eg havi gjøgnumgingið tilfarið í málinum og eri samdur í løgfrøðiligu metingini hjá Løgmansskrivstovuni og donsku myndugleikunum. Tað er orsøkin til, at eg ikki havi tikið tulkingina hjá Mentamálaráðnum til eftirtektar”, sigur hann millum annað.
Lesið svar løgmans her


text:
Kristina og Ró: Føddar sama dag, pisur sama dag …24. juni 2021
Lívsleiðirnar hjá tveimum av ársins pisum á Glasi hava verið meira samantvinnaðar enn hjá teimum flestu. Tær báðar Ró Holm Magnadóttir og Kristina Bergsdóttir Thomsen eru báðar føddar 26. september 2002. Tvey ára gamlar byrjaðu tær báðar í Snjósóljuni á Dagstovninum viđ Landavegin. Tær hava eisini fylgst fólkaskúlárini og byrjaðu báðar í 1. a í Kommunuskúlanum í Kongagøtu. Í 2018 byrjaðu tær báðar í flokki 18b á hugbreytini á Glasi, og 22. juni 2021 fingu báðar húgvuna – og báðar við hægsta próvtali.
Á myndunum omanfyri síggja vit Kristina og Ró í barnagarðinum, har tær eisini gingu Lusiagongd saman. Triðja myndin er tikin fyrsta skúladag.
Og nú fingu Ró og Kristina húgvuna á høvdið sama dag (mynd niðanfyri).
Vit ynskja teimum báðum og teirra hjartaliga til lukku og takka fyri tíðina á Glasi.


text:
Ja, tú læs rætt! Tesla hevur júst fingið patent uppá at brúka lasaratøkni til at reinsa bilrútin við
Tesla model Y – Frá byrjan til enda uppá 2 minuttir Tesla hava lagt eitt video á Youtube, har tey uppá tveir minuttir vísa framleiðsluna av Tesla model Y á Tesla Giga Shanghai fabrikkini.
Tesla Model S vs Benetton Formel 1 bili frá 1997 Sí her filmsbrotið har ein 24 ára gamal Formel 1 bilur hjá Benetton koyrir kapp við Tesla Model S P100D. Formel 1 bilurin var nýttur í kappingarárinum 1997 tá Gerhard Berger koyrdi hendan. Motorurin er frá Renault og hevur 3.0 litur V10 og 770 hestar. […]
Komandi Tesla Roadster við SpaceX pakkanum klárar frá 0-100 km/t uppá 1.1 sekund. SpaceX útgávan hevur rakett motorar goymdar handan nummarplátuna, júst sum vit kenna tað úr einum røttum James Bond filmi.
Í háferðslu og í myrkrið við mótkoyrandi bilum í skeivari síðu og fótgangarum ið ikki hyggja seg fyri, roynir hesin sjálvkoyrandi Tesla bilurin at koma frá A til B. Sí hvussu hendan ferðin eydnast í videobrotið niðanfyri
Tesla fangar brotsmann á myndatólinum Ikki tað at hetta er ein støða sum kann væntast í Føroyum, men við sínum seks myndatólum í Tesla 3, kunnu upptøkur frá myndatólinum nýtast sum próvførsla í ymsum málum. Í filmsbrotinum niðanfyri kemur ein amerikanari í tí óhugnaliga støðu, at ein vápnaður maður roynir at stjala hansara Tesla bil. […]
Leysatíðindi: Tesla letur upp verksmiðju í Onglandi Tesla gerð innrás í Evropa, og eru longu nú í gongd við at byggja eina risastóra verksmiðju beint uttanfyri Berlin, sum stendur liðug seinni í ár. Nú ganga eisini leysasøgur um at Elon Musk ætlar at byggja eina verksmiðju í Somerset í Onglandi. Les meira her Niðanfyri sæst […]
Alt bendir á, at Tesla kemur við einum “Model 2” hatcback bili fyri undir kr. 150.000,- Bilurin verður framleiddur í Tesla Gigafactory í Shaghai og er væntandi klárur í 2022. Tesla kemur allarhelst at kunngerða bilin á Guangzhou Auto Show í november 2021 Sí videobrotið niðanfyri, og fá meir at vita Her eru nakrar koncept […]
Soleiðis “síggja” sjálvkoyrandi bilar ULTRA-SONIC, RADAR, LiDAR, VIDEO og Machine Learning hetta er alt ymisk tøkni, sum gevur bilunum “eygur” og sum krevst fyri at teir skulu gerðast sjálvkoyrandi. Videobrotið niðanfyri greiður frá hvussu alt hetta riggar
Soleiðis sær út tá hundraðtals Tesla bilar verða dagførdir í senn Tesla bilar verða javnan software-dagførdir yvir netið meðan bilurin stendur stillur. Ein filmsupptøka – frá nøkrum sum líkist einum Tesla fabrikki – hevur fanga løtuna tá hundraðtals Tesla bilar verða dagførdir í senn. Sjónligt verður hetta tá ein liður í júst hesi dagføring, er […]


text:
Katrin Poulsen gevst vegna aldur, eftir at hon hevur verið í starvi hjá Nes kommunu í samfull 35 ár.
Katrin Poulsen varð sett sum dagrøktarleiðari í 1986. Hon var í hesum starvi til í 2016, tá ið Dagrøktin varð niðurløgd, tí vøggustovan kom í Barnagarðinum. Sostatt var Katrin dagrøktarleiðari í 30 ár. Seinastu fimm árini hevur Katrin starvast í Barnagarðinum.
Á lítlari samkomu í morgun hugleiddi Súni í Hjøllum, borgarstjóri, um gongdina og stóru broytingina innan barnaansing eins og útbyggingar í Nes kommunu í hesum sambandi tey seinastu 35 árini.
Síðan handaði borgarstjórin blómur, takkaði vegna Nes kommunu Katrini fyri trúgva og drúgva tænastu, ynskti henni blíðan byr og framhaldandi Guðs signing á lívsleiðini.


text:
TB hava fingið fatur á einum álopskendum miðvallara úr afrikanska landinum Ghana. Leikarin talan er um, er Samuel Ayew Yeboah, og er hann skrásettur fyri ein landsdyst fyri Ghana afturi í 2009, í African Nations Championship.
Hesin Samuel kemur til royndarvenjing á Tvøroyri í næstum, og gongur tað honum væl, verður sáttmáli væntandi undirskrivaður millum partarnar.
Royndarvandi í Aalborg herfyri
Herfyri var Samuel til royndarvenjing hjá SuperLiguliðnum AAB, men har eydnaðist honum ikki at fáa sáttmála, hetta hóast hann stóð seg rættuliga væl. Venjarin hjá AaB, Kent Nielsen metti tó, at ghanesiski leikarin ikki heilt var klárur til støðið í Super Liguni. Nú fer Samuel so at royna seg á Tvøroyri, og tað verður spennandi at síggja, hvussu hesin fer at royna seg, og um hann klárar at berja seg inn millum røsku tvøradreingirnar.
Yrkisleiðin hjá Samuel A. Yeboah
Yrkisleiðin hjá Samuel byrjaði afturi í 2004, tá hann fekk sáttmála við Inter Allies F.C. í Ghana, og eftir tvey góð har, varð hann leigaður út til Liberty Professionals F.C., sum spælur í bestu Ghanesisku deildini. Leiguárið gekk framúr væl, og árið eftir hevði hann flutt permanent til felagið, hann hevði útmerkað seg hjá. Tvey ár seinni, í 2009 hevði Samuel staðið seg so væl, at Ghanesiski landsliðsvenjarin sá seg noyddan at hava hann við til African Nations Cup dyst teirra móti Tanzania. Sostatt náddi hesin leikarin málinum, sum flest allir fótbóltsleikarar droyma um, nevnuliga at umboða sína tjóð í landsdysti.
Samuel hevur nógvar sera evnaríkar leikarar at kappast við, tá tað kemur til landsliðið, og tí má tað metast til at vera framúr góð evnir, hesin 23 ára gamli Ghanesin hevur. Hann vil eisini sleppa at vinna sær onkra uppkalling afturat, og metti tí, at hann mátti sleppa sær út um landoddarnar at spæla fótbólt. Hetta fekk hann, til í fyrstu syftu at royna at finna sær feløg í Europa, at sleppa til royndarvenjing hjá. Hann var eisini fleiri ferðir uttanlands í slíkum ørindum, og tá onki av hesum eydnaðist, føldi hann seg noyddan til at skifta felag heima í Ghana, fyri at koma í gongd aftur í yrkisleiðina heima í Ghana. Hesaferð skifti hann Liberty felagið út við Eleven Wise F.C., og eftir eitt kanón ár, men enn onga eydnu við at finna eitt felag í Europa, valdi hann at taka stigið fult út, og flyta til Danmarkar, har hansara leitan so heldur fram.
Man kundi nevnt nógvar aðrar kendir leikarar, við uppruna úr Ghana, men vit siga at hetta var nóg mikið. Sum tit síggja, skal okkurt serligt til, um man skal spæla seg inn á eitt so sterkt landsiið, og higartil hevur tað eydnast Samuel einaferð. Hann vónar tó,at tað verður ein uppliving hann sleppur at royna aftur.
Í dag, nakrar mánaðir eftir at vera komin til Danmarkar, hava TB fingið frænir av leikaranum, og vónandi kunnu tey í felag royna at hjálpa hvørjum øðrum á mál við teirra respektivu aðalmálum.
Vit vóna í øllum førum at tað fer at gangast báðum pørtum væl, og bíða spent eftir at síggja, hvussu hendan afrikanska leyvan fer at royna seg.
Fyrsti venjingardysturin er longu fyrireikaður, og tað verður ein ferð til Havnar, har HB taka móti, ónsdagin 11. januar. Um Samuel verður við tá, duga vit enn ikki at siga tykkum.


text:
Sum vit sóu í gjár, so var grasteppið loysna í eystara enda við Stórá. Sambært samrøðum, sum størru portalarnir hava havt við Odd Dimon og Kristin Michelsen, so hevur sjálvt teppið ikki tikið skaða av hesum.
Sostatt skal teppið bert leggjast fast aftur – hetta verður væntandi gjørt skjótt, tryggingin skal tó góðkenna hetta fyrst, áðrenn tað verður gjørt.
So tíbetur eru onki útlit fyri at hetta fer at darva fyrireikingunum til fótbóltsárið.
Myndin, ið Turið Vestergaard í Dali hevur tikið, vísir vøllin sunnudagin eftir at tað var loysna.


text:
Muðurin er eitt gosfjall
Í bókini lærir Levi at hava tamarhald á sínum tonkum og orðum og ikki at bróta av og órógva.
Muðurin er eitt gosfjall fæst á ein innlivandi hátt við óvanan at bróta av, og børnini læra ein stuttligan máta at hava tamarhald á sínum mongu tonkum og orðum. Søgan er søgd úr sjónarhorninum hjá Levi, og hon vísir foreldrum, lærarum, námsfrøðingum og ráðgevum á ein skemtiligan hátt at læra børn, hvussu týdningarmikið tað er at virða onnur við at lurta og bíða, til tey eiga at tosa. Hóskandi til børn um 4 ára aldur og eldri.


text:
Frammi við netið er ein teigur á heimasíðuni hjá Fleyr, har ein "fleyrari" svarar hesum spurningum um flogbólt.
Nær byrjaði tú við flogbólti?
Hví valdi tú flogbóltin?
Hvørjum liðum hevur tú spælt við?
Hvat fyri positión dámar tær best at spæla á vøllinum?
Hvør er títt flogbólts idol?
Hvat er títt besta flogóltsminni?
Hvat er títt ringasta flogóltsminni?
Hvat eru/vóru tínir bestu eginleikar á vøllinum?
Hevur tú nøkur góð ráð til onnur, sum vilja spæla flogbólt?
Álopspæl ella verjuspæl?
Hvar sært tú teg um 10 ár?
Hvør skal svara næstuferð?
Til kalendaran omanfyri skal viðmerkjast, at tað er skráin, sum liggur hjá FBF, sum er galdandi. Tað kunnu koma broytingar, og tað kann henda, at vit ikki fáa dagført alt beinanvegin alla tíðina.


text:
Leygardagin 1/2-2020 var svimjikapping á Toftum. Hetta er fyrsta svimjikapping í ár hjá teimum yngru. Kappingin var deild upp í tveir partar. Fyrst svumu tey yngstu. Hetta vóru gentur 9 ár og yngri,og dreingir 10 ár og yngri. Í seinna partinum svumu dreingir føddir í 2008 og 2009, og gentir føddar í 2009 og 2010. Susvim gjørdist stóri vinnarin av kappingini við ikki minni enn 12 gull, 6 silvur og 6 bronsu.
Suvim : 12 gull, 6 silvur og 6 bronsu
FS: 7 gull, 6 silvur og 4 bronsa
Ægir: 3 gull, 3 silvur og 4 bronsu
HS: 2 gull, 6 silvur og 4 bronsu
Flot: 1 bronsu
Vit vilja ynskja teimum øllum hjartaliga tillukku við teimum flottu úrslitunum.


text:
Líknandi tíðindi
Klaksvíkskappingin: NSÍ-EB/Streymur 1-2
NSÍ leikti sín fyrra dyst í Klaksvíkskappingini í dag. Undan dystinum hjá okkum høvdu KÍ og HB leikt 2-2. HB vann síðani brotssparkskappingina og kom harvið í finaluna í morgin. Dysturin hjá okkum var móti EB/Streymi. Líkindini vóru hampilig at spæla – tó var eitt kalt lot og regn til tíðir. Hjá okkum byrjaðu hesir…
Komið og gerið Argjabygd gula!
Á Argjum spælir AB í sínum vøkru bláu og lillafarvaðu búnum. Gamaní, litirnir eru vakrir – men okkurt manglar. Í morgin hava vit høvi at geva teimum eitt sindur av “summargulum” hendan seinasta dystin fyri summarsteðgin. Hesaferð lova vit tykkum ikki ókeypis lutaseðlar afturfyri, at tit vísa litirnar hjá felagnum. Men við tykkara stuðli kunnu…
Pætur Hentze longt sáttmálan
Pætur Hentze hevur longt sáttmálan við NSÍ. Nýggi sáttmálin er galdandi til og við 2022. Vit eru fegin um at Pætur hevur longt við barndómsfelagið. Pætur er og verður ein NSÍ-ari. Vit ynskja Pætur tillukku við sáttmálanum, og bestu eydnu.
Viljormur skal spæla við NSÌ
Viljormur í Heiðunum Davidsen, sum er uppvaksin í NSÍ, men seinnu árini hevur spælt við donskum feløgum, hevur skrivað undir sáttmála við NSÍ fyri restina av hesum kappingarárinum. Hann flutti til Odense á sumri 2008, tá hann byrjaði sum ungdómsspælari hjá OB, og síðsta hálvtannað árið hevur hann verið leigaður út til FC Fyn, sum…
Leikskráin fyri 2012 almannakunngjørd
Leikskráin fyri bestu mansdeildina í fótbólti eru nú almannakunngjørd. Fyrsta avbjóðingin hjá NSÍ verður leygardagin tann 24. mars móti ÍF í Fuglafirði. Næstu tvey umførini taka vit móti upprykkjarunum úr suðri. TB kemur á vitjan sunnudagin 1. apríl, og FC Suðuroy spælir við Løkin Skírisdag 5. apríl. Síðani er B68 á skránnið á Svangaskarði sunnudagin…
Myndir frá dystinum móti TB
Niðanfyri eru myndir, sum Birita Hansen tók undir dystinum sunnudagin. Enjoy! [nggallery id=195]


text:
Published in Bloggur Written by Jógvan Zachariassen
Samkomur eru skaðastovur, ikki sýnisgluggar
Vit kristnu samkomu- og kirkjufólk misskilja tíverri mangan týdningin av "andaligari" framgongd og vøkstri. Ofta meta vit hvør annan eftir, hvussu nógv fólk koma til gudstænastur okkara, hvussu stórir og glæsiligir bygningar okkara eru, og hvussu stóra ávirkan vit hava á land og fólk. Í líknilsinum um sinnopskornið í Lukas…Les meira
Published in Bloggur Written by Jógvan Zachariassen
Hvørjum ert tú ein næsti?
Hugsa um ein persón, tær ikki dámar. Spyr síðani teg sjálvan: Hvat gott hevur hann gjørt, og hvussu kann eg verða honum meiri líkur? Kann eg menna eitt hjartalag, sum sjálvboðið hjálpur einum tørvandi, óansæð um tað er uppiborið ella ei? Megni eg at handla uttan at lata kostnaðin og…Les meira
Published in Bloggur Written by Jógvan Zachariassen
Muran er munur á monnum
Vit byggja øll - veri tað umdømi, útbúgving, karrieru ella familju. Onkuntíð alt í senn. Í líknilsinum um tveir menn, sum bygdu sær hús (Lukas 6:46-49), lærir Jesus, at avgerðandi er ikki hvat tú byggir, men hvussu tú byggir, og hvat tú byggir á! Báðir bygdu. Báðir lærdu hjá sama…Les meira
Published in Bloggur Written by Jógvan Zachariassen
Bið, leita og banka – Gud svarar
Hugsa tær, at tú fekk óvæntaðar gestir seint eitt kvøldi, men átti einki breyð at seta á borðið. Tað einasta at gera var at leita til grannan, banka á dyrnar og biðja hann lána tær breyð. Men hugsa tær, at grannin segði nei og bað teg sleppa tær burtur! Í…Les meira
Published in Bloggur Written by Jógvan Zachariassen
Rúmar tú Jesusi?
Nýtt vín má ikki fara í gamlar skinnsekkir. Tað visti ein og hvør víngarðsmaður á Jesusar døgum. Skinnsekkir vóru gjørdir úr oksa- ella geitaskinni og eftir drúgva nýtslu turkaðust teir upp og kláraðu ikki at halda nýggjum víni, sum enn fermenteraðist og búnaðist. Úrslitið varð, at bæði skinnsekkirnir og nýggja…Les meira
Published in Bloggur Written by Jógvan Zachariassen
Sjúkuávaring: Farsótt ger blind, deyv og kensluleys
Sjúkan smittar óansæð umstøður og mørk. Hon rakar øll og krevur nógv mannalív. Hon leiðir til stórt einsemi og hevur nógv sjúkutekin. Hon ger fólk blind, deyv og kensluleys mótvegis tí, sum veruliga hevur týdning. Sum oftast er sjúkan grundað á ótta. Sjúkan eitur Havisjúka – altráða leitanin eftir ríkidømi…Les meira
Published in Bloggur Written by Jógvan Zachariassen
Samfelag við Gud er størsti dýrgripurin
Hevur tú nakrantíð mist nakað burtur? Hugsa tær føroysku klæðini, sum tú skalt lata teg í til brúdleypsveitsluna ella Ólavsøku. Tú hevur mallurnar, men stimin er burtur! Ella brosjan manglar! Í líknilsinum um leitandi brúðrina í Lukas 15:8-10, sigur Jesus frá kvinnu, ið hevði mist brosjuna, ið helt brúðarkjólanum saman,…Les meira
Published in Bloggur Written by Jógvan Zachariassen
Tak ímóti náðini sum burturvilsti sonurin
Tað vísir seg mangan, at tey, sum kenna svárar trongdir og sorgir í lívinum, men sum tó ikki lata beiskleika festa rót, eru meira rúmlig og eyðmjúk. Í líknilsinum um elskandi faðirin í Lukas 15:11-32 sigur Jesus frá einum pápa, sum kendi sviðan og sorgina um tveir synir, sum bert…Les meira
Published in Bloggur Written by Jógvan Zachariassen
Syndafulla kvinnan vísti takksemi – gert tú?
Tey, sum hava fingið nógva skuld eftirgivna, eru óendaliga takksom, men tey, sum ikki meta sína skuld sum nakað serstakt, eru óendaliga líkasæl. Hendan munin upplivdi Jesus í verki, tá ið hann var gestur hjá Símuni fariseara. Syndafull kvinna kom inn í hús farisearans og salvaði føtur Jesusar við dýru…Les meira


text:
BMI stendur fyri Body Mass Index og er eitt mát fyri, hvussu nógvur fiti er í kroppinum, mett eftir hædd og vekt. Hetta mát er bara galdandi fyri vaksin, bæði kvinnur og menn. BMI-talið verður roknað á henda hátt:
Dømi: Tú ert 175 cm høg/ur og vigar 60 kg.
Tú kanst eisini rokna títt BMI her.
Um títt BMI er oman fyri 25, vigar tú, sambært altjóða mátum, ov nógv. Tað merkir kortini ikki, at tú hevur ov nógv feitt í kroppinum. Fólk við stórum vøddum ella tungari beinagrind kunnu hava høgt BMI uttan at vera ov feit. Men oftast er talan um ov nógv feitt í kroppinum, um BMI er oman fyri 25.
Nýggjari kanningar benda kortini á, at hesi tøl kundu verið sett hægri, tí fólk við einum BMI í ovara endanum av markinum “vektin er í lagi” liva longur, men enn hava heilsumyndugleikarnir ikki alment broytt teirra viðmælingar.
Tað kann vera heilsuskaðiligt at viga ov lítið, og í tílíkum føri er týdningarmikið at økja vektina við sunnum kosti og rørslu.
Vigar tú ov nógv, økist váðin fyri sjúku, t.d. sukursjúku, ov høgum blóðtrýsti og hjartasjúkum. Um títt BMI er oman fyri 30, er tað serliga týdningarmikið, at tú gert nakað við støðuna.
Eisini fáa fleiri, sum viga ov nógv, trupulleikar við ryggi og knøum. Somuleiðis fáa mong kensluna av tvørrandi sjálvsáliti.
Likam okkara hevur feittgoymslur, sum eru neyðugar fyri, at likamið kann virka, sum tað skal. Um feittgoymslurnar eru ov stórar, er persónurin ov feitur.
Feittgoymslurnar gerast ov stórar, um tú tekur meira orku inn, enn tú brennir. Við øðrum orðum: Feitur verður tann, ið etur ov nógv og/ella rørir seg ov lítið.
Ovurfiti kann arvast; men lívshátturin er kortini sera avgerandi fyri, um tú gerst feit/ur.
Fiti kanst tú sjálv/ur bæði fyribyrgja og viðgera. Tað ræður um, at orkan, sum fæst gjøgnum mat og drekka, ikki er størri enn tann orkan, sum verður nýtt til rørslu.
Minni orka gjøgnum mat og drekka og meira orka til rørslu ger, at tú lætnar.
Hetta ljóðar einfalt, men fyri fleiri er kortini sera torført at klænka seg. Neyðugt er at broyta lívshátt, um tú ert ov feit/ur og vil fáa røttu vektina.


text:
Lekkurt kroppskrem grundað á shea- og kakaosmør, pískað til ein kremutan konsistens. Hjálpur húðini við nátúrligu eginleikunum at varðveita vætuna, so sjálvt tann turrasta húðin verður verandi ótrúliga mjúk og væturík allan dagin.
100% Góðkent vistfrøðiligt tilfar
97,5% Fair trade tilfar
Nýtsla
Gnýggja umleið 1 tsk. av kremi millum lógvarnar og massera inn í húðina við varligum, rundum rørslum. Smyr á lætt vætaða húð, aftaná tú hevur verið í bað. Kremið má ikki koma í samband við vatn, hav tí altíð reinar og turrar hendur. Goym turt - helst ikki í beinleiðis sólarljósi
Mongd
75 ml - umleið 1,5 mánaðir við dagligari nýtslu
Tilfar
Sheasmør*^ / Kokusolja*^ / Sesamolja*^ / Kakaosmør*^ / Plantu glyserin* / Rósmarin bótarevnisúrdráttur* (Rósmarinúrdráttur* & Sólblómuolja*)
*Góðkent vistfrøði
^Góðkent Fair trade/ Samstarvshandil
Pakkitilfar
Tindós úr 40% - 60% endurnýtslutilfarið.
Vel toybind of spar pening og burturkast
... til rumpuna, nøsina, hendurnar, andlitið
... til toyblæur, toybind, lappar, svimjiblæði, vát klæði, smyrsl


text:
Nils Ohrt, Listasavn Føroya
Summarfrítíðin er av hjá teimum
flestu, og tí er tað kærkomið, at Listasavn Føroya nú setir sjøtul á heysthálvuna,
har framsýningar, fyrilestrar og listasamrøður standa á skrá. Leygardagin 1.
sept. heldur yvirritaði fyrilestur á savninum, har hann fer at greiða frá sambandinum
millum føroysk listafólk og gomlu evropeisku meistararnar. Hóast føroysk
myndlist var sein á veg í listasøguni, hava føroysk listafólk tikið listasøguna
til sín, bæði til íblásturs og láturs.
Fríggjadagin 7. september letur fyrra
serframsýningin í heyst upp, og tað er íslendska listakvinnan Jónína
Guðnadóttir (1943), ið sýnir fram. Íslendsk myndlist hevur væl meiri enn tann
føroyska verið avantgarde, og gosoyggin í útnorðri er rættiliga merkt av altjóða
minimalismu og konseptlist. Jónína Guðnadóttir er leirkerakvinna og arbeiðir
við einføldum og strongum installatiónum, ið sigur frá einari søgu, t.d. um
dálking, íslendska gudalæru og hennara egnu barndómsupplivingar í gamla
bóndasamfelagnum.
Seinna serframsýningin í heyst
letur upp leygardagin 13. oktober, og tað er føroyski listamaðurin búsitandi
í Finnlandi, Hanni Bjartalíð (1968), ið sýnir fram. Hann fær frásøgn og
abstraktión, tað ráða og tað fína at renna hegnisliga saman í sínari list. Ein
týðandi partur av framsýningini hjá Hanna Bjartalíð eru smáu »standmyndahúsini«
úr avlops- og endurnýtslutræi. Tað eru »hús«, ið rúma onkrum gróðrarmiklum og
frásagnarkendum: At kaga inn í tey er sum at kaga inn í sjálvan seg, inn í sítt
egna »eg-hús«. Húsini sipa til spælihús frá barndóminum, úthús, seyðahús og
býlisgarðar, og harvið føra tey eitt grundtema í klassiskari føroyskari
myndlist víðari: bygdina við havið.Húsini hjá Bjartalíð eru harumframt í ætt
við modernað rák innan byggilist sum dekonstruktivismuna, tí tey tykjast vera
loyst eitt sindur sundur, og um somu tíð eru tey viðmerkingar til samspælið
millum rúm og flata. Á tann hátt hava húsini samband við abstraktu royndirnar
frá 1920´num. Í sambandi við, at framsýningin letur upp 13. oktober, hevur
yvirritaði samrøðu við Hanna Bjartalíð um hansara list, menning og íblástur.
Árligi
Savnsfagnaðurin verður sum vanligt í heystfrítíðini hjá skúlunum í døgunum frá
15. til 19. oktobur - í samstarvi við Sjósavnið og Søvn Landsins. Evnið í ár er
aldur og verður tað viðgjørt víð eini røð av tiltøkum, ið geva bæði børnum og
vaksnum nakað at hugsa um.
Seinni verða tveir fyrilestrar um listasøguligar
kempur. Leygardagin 27. oktober verður fyrilestur um mæta italska endurreisnarmálaran
Michelangelo og hansara prýðing av tí Sixtinska Kapellinum í Róm. Á allan hátt list
á hægsta støði og ein fagnaður av menniskjanum, skapað í Guds mynd. Leygardagin
1. desember verður fyrilestur hildin í sambandi við, at jólini nærkast í
hvørjum. Fyrilesturin verður um eitt myndevni hjá mæta hálendska meistaranum
Rembrandt, ið ferð eftir ferð málaði ta Heilagu Familjuna, Mariu Moy, Jósef og
Jesubarnið, har hugnalig borgarligheit og stóra dramatiska frelsusøgan komu
saman í eina hægri eind. Fyrilestrarnir (tó ikki samrøðan) verða eisini hildnir
í Klaksvík. Nær og hvar sæst á heimasíðu savnsins.
Mortan Ó. Vang týddi úr donskum


text:
Starvsvenjing
Ert tú lesandi, og hevur áhuga fyri ferðavinnumenning?
Visit Vágar arbeiðir við uppgávum í samband við ferðavinnumenning í Vágum og Mykinesi.
Vit samstarva fegin við lesandi um starvsvenjing og uppgávur ið eru viðkomandi fyri Visit Vágar, m.a. innan økismenning, strategisk samstørv, trivnað, branding v.m.
Um tú ert undir viðkomandi útbúgving, og hevur áhuga og royndir innan hesi evni, ert tú vælkomin at venda tær til menningarleiðara Tordis K. á Rógvi Simonsen umvegis teldupost: tordis@visitvagar.fo.
Í starvsvenjingini fært roynt tína vitan í verki, og sleppur at loysa ítøkiligar uppgávur.
Starvstíðin er vanliga ein lestrarhálva, men kann lagast eftir tínum umstøðum. Starvið er ólønt.
Møguleiki er fyri starvsvenjing bæði summar og vetrarhálvuna.
Starvstaðurin er á kommunuskrivstovunum hjá Vága- og Sørvágs kommunum.


text:
Tú røktar tínar íløgur
Tað eru fleiri møguleikar, um tú ynskir at røkta egnar íløgur.
At gera íløgur í virðisbrøv kann vera eitt áhugavert ískoyti til eina samansparingarkontu. Tínar íløgur kunnu verða settar saman av ymiskum íløgusløgum, ið hvør sær vekta ymiskt alt eftir tínum íløguprofili.
Ymiskir íløgumøguleikar
Tað eru fleiri møguleikar, um tú ynskir at røkta tínar egnu íløgur. Um tú brúka Netbankan til at keypa og selja virðisbrøv, sparir tú pengar, av tí at prísurin fyri at selja og keypa (kurtaga) er lægri í Netbankanum, enn um tín ráðgevi tekur sær av tí tína vegna.